1,500 nelayan rai Hari Kebangsaan

PENAGA, 31 Ogos- Seramai 1,500 nelayan menghadiri Program Gelombang Samudera Madani Peringkat Lembaga Kemajuan Ikan Malasyia (LKIM) 2023 pagi tadi di pekarangan Pasar Bisik Kuala Muda, di sini.Pengerusi Lembaga Kemajuan Ikan Malaysia (LKIM), Muhammad Faiz Fadzil berkata, ini adalah komitmen LKIM untuk mencapai aspirasi Malaysia MADANI selain mendekati nelayan khususnya di Kuala Muda Pulau Pinang dan Kedah."Kami berusaha bersama dengan nelayan untuk memastikan bekalan ikan yang cukup untuk rakyat Malaysia selaras visi dan agenda keterjaminan makanan yang diangkat oleh Kerajaan Perpaduan."Kami akan berusaha supaya tidak ada krisis bekalan ikan selain menstabilkan harga ikan," katanya demikian kepada pemberita di sini.Terdahulu, Muhammad Faiz Fadzil turut menyertai konvoi 66 buah motosikal dari Permatang Pasir ke Kuala Muda, dengan mengibarkan Jalur Gemilang sebagai simbolik sambutan 66 tahun Hari Kebangsaan kali ini.Program itu turut disemarakkan dengan kibaran jalur gemilang melibatkan 300 buah bot termasuk 20 buah bot berhias menggambarkan perpaduan antara nelayan-nelayan di Kedah dan Pulau Pinang.Bantuan bernilai RM22,000 bagi Peruntukan Penyelenggaran Dewan Nelayan pasar berkenaan turut disampaikan dalam program itu.


Sambutan Hari Kebangsaan ke-66 seluruh negara meriah

(Kemeriahan sambutan di Terengganu / BERNAMA)

ALOR SETAR, 31 Ogos- Sultan Kedah, Al Aminul Karim Sultan Sallehuddin ibni almarhum Sultan Badlishah hari ini berkenan berangkat ke Istiadat Perbarisan dan Perarakan sempena sambutan Hari Kebangsaan ke-66 peringkat Negeri Kedah tahun 2023. Istiadat perbarisan dan perarakan diadakan di Dataran Medan Bandar, Alor Setar, pagi tadi. Ketibaan Al Aminul Karim Sultan Sallehuddin dan Sultanah Kedah, Sultanah Maliha Tengku Ariff di Dataran Medan Bandar disambut Menteri Besar Kedah, Datuk Seri Muhammad Sanusi Md Nor; Setiausaha Kerajaan Negeri Kedah, Datuk Seri Norizan Khazali; dan Ahli-ahli Majlis Mesyuarat Kerajaan Negeri Kedah. Turut berangkat, Raja Muda Kedah, Tengku Sarafudin Badlishah Ibni Al Aminul Karim Sultan Sallehuddin dan Raja Puan Muda Kedah, Che Puan Muda Zaheeda Mohamad Ariff; serta Tunku Mahkota Kedah, Tunku Shazuddin Ariff ibni Al Aminul Karim Sultan Sallehuddin dan Tunku Puan Mahkota Kedah, Che Puan Nur Julie Ariff. Istiadat bermula dengan pemeriksaan perbarisan oleh Sultan Kedah. Ia diikuti perarakan perbarisan oleh 115 kontinjen pelbagai kategori melintasi pentas khas dengan diiringi lagu-lagu patrioritik oleh kumpulan pancaragam, dan persembahan hiburan serta penyampaian hadiah. Lebih 20,000 rakyat Kedah terdiri daripada pelbagai lapisan masyarakat memenuhi laluan di sekitar Bandaraya Alor Setar bagi menyaksikan kemeriahan istiadat perbarisan dan perarakan kali ini.

(Sultan Kedah Al-Aminul Karim Sultan Sallehuddin Sultan Badlishah berkenan memeriksa kawalan kehormatan utama / BERNAMA)

Sementara itu di Kuantan, semangat menyambut Hari Kebangsaan ke-66 peringkat Negeri Pahang dapat dibuktikan melalui kehadiran ribuan pengunjung yang tiba seawal pukul 6.00 pagi di Padang Majlis Bandaraya Kuantan 4. Kebanyakan pengunjung hadir bersama keluarga bagi menerapkan semangat patriotik dalam jiwa anak-anak terutama generasi muda. Dalam pada itu, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah mencemar duli berangkat menyaksikan sambutan itu. Majlis sambutan turut dihadiri Menteri Besar, Datuk Seri Wan Rosdy Wan Ismail dan barisan Exco Kerajaan Pahang. Acara perbarisan dan perarakan bagi sambutan tahun ini diadakan dengan konsep persembahan statik dan perarakan berjalan kaki serta berkenderaan, melibatkan 106 kontinjen. Daripada jumlah itu, sebanyak 72 kontinjen berjalan kaki dan 34 kontinjen berkenderaan melibatkan jumlah peserta seramai 4,489 orang dan 809 buah kenderaan.Selain itu pengunjung turut dihidangkan dengan persembahan sketsa bertajuk Tanah Keramat melibatkan 160 orang. Kemuncak sambutan turut dihidangkan dengan aksi pertunjukan udara  jet pejuang Tentera Udara Diraja Malaysia (TUDM) dibarisi tiga pesawat pejuang iaitu Sukhoi SU30MKM dan empat pesawat HAWK.Di Seremban, 84 kontinjen menyerikan Sambutan Hari Kebangsaan peringkat Negeri Sembilan di Padang Majlis Bandaraya Seremban.Perarakan dimulakan dengan pemeriksaan kawalan kehormatan utama dan upacara menaikkan Jalur Gemilang dengan lagu negaraku.Menteri Besar, Datuk Seri Aminuddin Harun mengetuai bacaan ikrar Rukun Negara.Mencemar duli berangkat menyaksikan majlis sambutan, Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir dan Tunku Ampuan Besar Negeri Sembilan Tuanku Rohani Ibni Almarhum Tengku Besar Mahmud.Berangkat sama Tunku Besar Seri Menanti, Tengku Ali Ridauddin Ibni Tuanku Munawir, Undang Yang Empat serta Tunku Besar Tampin.Perbarisan di hadapan pentas Diraja didahului oleh kontinjen Persatuan Veteran Tentera dan Polis serta pasukan berunifom sekolah.Diikuti kontinjen Institusi Pengajian Tinggi, jabatan kerajaan serta agensi swasta.Turut memeriahkan sambutan, perarakan aset Angkatan Tentera Malaysia di udara, Polis Diraja Malaysia dan Kelab Berbasikal Tuo Soghomban.Sambutan di Pulau Mutiara pula menyaksikan sebanyak 92 kontijen terdiri daripada 5,529 individu daripada pelbagai agensi serta jabatan kerajaan , anak syarikat dan pertubuhan bukan kerajaan (NGO)  menyertai Perbarisan Dan Perarakan Hari Kebangsaan Ke-66 Peringkat Negeri Pulau Pinang.Program yang dijalankan di Stadium Negeri, Batu Kawan itu mendapat sambutan meriah dengan kehadiran ribuan pengunjung.Rata-rata mereka yang hadir mengakui pengalaman melihat perarakan secara bersemuka lebih menimbulkan semangat patriotik berbanding hanya melihat secara maya.Selain, ia juga dapat mengeratkan dan mewujudkan semangat bersatu padu antara mereka.Perbarisan diserikan dengan persembahan koir lagu patrotik, gabungan elemen muzik tradisional tiga kaum majoriti Malaysia dan Boria Jalur Gemilang.Turut hair, Yang Dipertua Negeri Pulau Pinang, Tun Ahmad Fuzi Abdul Razak serta isteri, Toh Puan Khadijah Mohd Nor serta Ketua Menteri, Chow Kon Yeow dan barisan Exco negeri.Di bumi Hang Tuah pula, lebih 50,000 pengunjung menyertai sambutan Hari Kebangsaan Peringkat Negeri Melaka yang diadakan di Dataran Memorial Pengisytiharan Kemerdekaan, Banda Hilir.Exco Perpaduan Negeri, Ngwe Hee Sem berkata, ia merupakan sambutan terbesar pasca pandemik COVID-19 pernah diadakan apabila disertai 10,000 peserta melibatkan 179 kontinjen dan 593 aset yang mengambil bahagian termasuk Angkatan Tentera Malaysia (ATM), Polis Diraja Malaysia (PDRM) serta Jabatan Bomba dan Penyelamat Malaysia (JBPM).Turut terlibat agensi-agensi kerajaan, badan bukan kerajaan (NGO) serta pelajar sekolah.Dalam pada itu, buat julung kalinya sebanyak 12 buah bot Melaka River Cruise (MRC) dan dua buah jet ski turut berarak sempena Sambutan Hari Kebangsaan Ke-66 Peringkat Negeri Melaka pagi tadi. Bot berkenaan menelusuri sejauh sembilan kilometer bermula dari Jeti Dataran Pengkalan Rama menuju ke Muara Sungai Melaka sebelum berpatah balik. Bot berkenaan turut membawa 250 peserta daripada pesilat Persatuan Seni Silat Kunci Melayu Melaka (SIKUME) dan 50 kanak-kanak berpakaian etnik. Sepanjang perarakan, semua pesilat membuat persembahan bunga silat sambil mengibarkan Jalur Gemilang.Manakala di Kuala Terengganu, hampir 4,000 peserta daripada 109 kontinjen menyertai perarakan sempena Sambutan Hari Kebangsaan 2023 peringkat negeri Terengganu pagi tadi.Seawal pukul 7.00 pagi, orang ramai mula berkumpul di sekitar Dataran Shahbandar Kuala Terengganu bagi menyemarakkan sambutan dengan memenuhi sepanjang laluan sejauh lima kilometer.Rata-rata mereka datang bersama keluarga bagi menyemai rasa cintakan negara terhadap golongan muda sekali gus menghayati sambutan Hari Kemerdekaan negara.Yang Dipertuan Muda Terengganu, Tengku Muhammad Ismail Sultan Mizan turut berangkat ke majlis itu bersama adindanya.Mencuri tumpuan, perarakan aset ketenteraan dan pertunjukan udara.

(Kemeriahan sambutan di Kuantan / BERNAMA)


Al Sultan Abdullah, Raja Permaisuri santuni rakyat

PUTRAJAYA, 31 Ogos- Kira-kira 100,000 pengunjung hadir di Dataran Putrajaya untuk menyaksikan sambutan Hari Kebangsaan 2023.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah mencemar duli berangkat tiba bersama Raja Permaisuri Agong Tunku Azizah Aminah Maimunah Iskandariah.Hadir sama, Perdana Menteri Datuk Seri Anwar Ibrahim dan isterinya Datuk Seri Dr Wan Azizah Wan Ismail, serta barisan kepemimpinan negara.Al-Sultan Abdullah kemudian berkenan menyempurnakan pemeriksaan kawalan kehormat utama Panji-Panji Batalion Pertama Rejimen Askar Melayu Di Raja.Nyanyian lagu "Negaraku" kemudiannya berkumandang diiringi dengan 14 das tembakan meriam.Sambutan diteruskan dengan bacaan ikrar dipimpin oleh atlet pingat emas Kejohanan Asian Bowls 2023 bersama 66 orang pelajar Kementerian Pendidikan Tinggi (KPT) dan Institut Pendidikan Guru Malaysia (IPGM) Pendidikan Khas, diikuti laungan "Merdeka" sebanyak tujuh kali.Acara kemudian diteruskan dengan persembahan Khas Malaysia MADANI melibatkan barisan artis tempatan, artis budaya Jabatan Kebudayaan dan Kesenian Negara (JKKN), serta demonstrasi daripada pasukan keselamatan.

(Al-Sultan Abdullah Ri'ayatuddin Al-Mustafa Billah Shah bersama Raja Permaisuri Agong Tunku Hajah Azizah Aminah Maimunah Iskandariah/BERNAMA)

Lebih 16,000 peserta, lebih 100 ekor haiwan dalam perkhidmatan, juga 505 aset darat dan aset udara meneruskan acara perbarisan dan perarakan kontinjen kenegaraanTepat pukul 10.00 pagi, acara yang dinantikan iaitu pancaragam, perarakan kenderaan berhias dan aset-aset agensi pertahanan mula mengambil tempat.Antara kontinjen yang terlibat, Jabatan Kastam Diraja Malaysia (JKDM), Polis Diraja Malaysia (PDRM), Angkatan Tentera Malaysia (ATM) dan Jabatan Bomba dan Penyelamat Malaysia (JBPM).Paling mencuri tumpuan pengunjung, perarakan aset ketenteraan antaranya kereta kebal, kereta perisai tempur dan misil Angkatan Tentera Malaysia (ATM). Dataran Putrajaya kemudian digegarkan dengan pertunjukan udara melintasi pentas utama melibatkan formasi pesawat pejuang, pesawat pengangkut serta helikopter milik agensi kerajaan.Acara penutup diakhiri dengan Persembahan Lagu Malaysia Madani oleh Bunkface serta Jalur Gemilang bersama semua peserta terlibat.Sebelum berangkat pulang, Yang di-Pertuan Agong dan Raja Permaisuri Agong sempat meluangkan masa hampir 35 minit bersama peserta perbarisan dan pengunjung di Dataran Putrajaya.


Pengamal media disaran nikmati sepenuhnya Pakej 5G Rahmah

PUTRAJAYA, 31 Ogos - Menteri Komunikasi dan Digital, Fahmi Fadzil mahu pengamal media menikmati sepenuhnya Pakej 5G Rahmah yang dilancarkan baru-baru ini.Beliau turut mengumumkan rebat pengecualian sebulan bagi pengamal media yang berdaftar."Untuk semua petugas media yang mempunyai kad perakuan media, bil anda bulan September tidak perlu dibayar. Jadi Insya-Allah ada beberapa perkara lagi akan diusahakan untuk rakan-rakan media oleh saya dan pasukan," kata Fahmi, di sini.Tambahnya lagi, ia adalah inisiatif untuk membantu dan memudahkan pengamal media dalam melaksanakan tugasan mereka. Pakej Pakej 5G Rahmah ialah pakej telefon pintar 5G pelan data (device bundle) dengan harga telefon pintar jenama Samsung A14 5G dan Honor 90 Lite 5G serendah RM240 berserta pelan data sebanyak 60GB pada harga RM60 sebulan. Pakej ini terbuka untuk dilanggan bagi seluruh rakyat Malaysia.

(Menteri Komunikasi dan Digital, Fahmi Fadzil bercakap kepada mediaselepas sambutan Hari Kebangsaan di Dataran Putrajaya)

Sementara itu, Fahmi Fadzil terharu dengan sambutan Hari Kebangsaan kali ini yang dihadiri lebih 100,000 pengunjung yang diadakan, di Dataran Putrajaya.Beliau turut bangga dengan komitmen pihak penganjuran yang telah melaksanakan tanggungjawab dengan baik."Pasukan kami yang telah bertungkus lumus sejak dari bulan Februari, memang tidak boleh dijayakan tanpa sokongan dan usaha mereka. Jadi saya ingin ucapkan terima kasih kepada semua yang telah terlibat," katanya lagi.Beliau turut terharu apabila Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah mencemar duli bertemu dan bergambar dengan peserta yang terlibat dengan sambutan Hari Kebangsaan.Malah, Fahmi turut memaklumkan kepada pihak media bahawa beliau telah menerima reaksi positif dari barisan Menteri Kabinet berhubung penganjuran Hari Kebangsaan kali ini.


Lebih 20,000 pengunjung hadir rai Hari Kebangsaan peringkat negeri Perlis

KANGAR, 31 Ogos - Seluruh lapisan masyarakat perlu memainkan peranan bersatu-padu membentuk kekuatan negara yang lebih mampan merangkumi semua aspek.  Titah Pemangku Raja Perlis tuanku Syed Faizuddin Putra Jamalullail, ini bagi membolehkan kemerdekaan yang dicaoai terus terpelihara.Pemimpin dan anggota perkhidmatan awam juga perlu terus berkhidmat dengan rajin, teliti, berintergriti, dan bertanggungjawab dalam memastikan sosio ekonomi rakyat terus dilindungi."Rakyat harus menyokong usaha dan dasar kerajaan agar segala program yang digubal dapat berdaya maju untuk dinikmati oleh semua."Selain itu, negara juga memerlukan rakyat yang berpendidikan, berpengetahuan, proaktif, berinovatif, kompetitif, berkemahiran dan sentiasa berfikir untuk melakukan penambah baikan," titah baginda.Titah baginda lagi, generasi muda perlu bersama-sama dipimpin untuk mengenal serta menghayati ajaran agama yang benar lagi sahih, bagi membentuk cara berfikir yang seimbang.Ini selaras dengan Undang-undang Tubuh Kerajaan Negeri Perlis yang memartabatkan kedudukan istimewa Manhaj Ahli Sunnah Wal Jamaah.

(Pemangku Raja Perlis tuanku Syed Faizuddin Putra Jamalullail betitah padaMajlis Perbarisan dan Perarakan Sambutan Hari Kebangsaan 2023Peringkat Negeri Perlis di Kompleks Dewan Undangan Negeri (DUN), di sini, semalam)

Turut sama berkenan hadir, Raja Puan Muda Perlis Tuanku Hajah Lailatul Shahreen Akashah Khalil.Dalam pada itu, sambutan Hari Kebangsaan peringkat negeri Perlis disambut meriah dengan kehadiran lebih 20,000, di Kompleks Dewan Undangan Negeri (DUN) Perlis di sini.Sambutan bertemakan 'Malaysia Madani: Tekad Perpaduan, Penuhi Harapan' itu juga selari dengan komitmen kerajaan untuk membangunkan negara dengan rakyatnya yang bersatu padu.Sambutan di mulai dengan persembahan nyanyian beberapa artis terkemuka tanah air sebelum diteruskan dengan perbarisan dan perarakan oleh 57 kontigen yang terdiri daripada agensi dan jabatan kerajaan sebelum di akhiri oleh perarakan kenderaan bermotor dan berkuda. Perarakan dan perbarisan disertai disertai seramai 2,339 orang dengan 59 kontinjen daripada kakitangan awam dan swasta, institusi pengajian awam, sekolah serta badan bukan kerajaan (NGO) mengambil bahagian dalam perarakan itu.Antaranya Persatuan Seni Silat Gayung Malaysia, Grab Food Perlis serta produksi filem Zeel Production. Kemuncak sambutan di teruskan dengan 'Coundown' detik 12 malam sebelum laungan merdeka sebanyak tiga kali dan disusuli dengan persembahan bunga api. Program turut dihadiri Menteri Besar Perlis Mohd Shukri Ramli serta Ahli Dewan Undangan Negeri (ADUN) Perlis.


Perpaduan berbilang kaum kunci utama keharmonian

KUALA LUMPUR, 31 Ogos- Perpaduan berbilang kaum merupakan kunci utama kepada keharmonian dan kesejahteraan rakyat dan negara, titah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Menerusi hantaran melalui Facebook Istana Negara, Seri Paduka bertitah ia bersesuaian dengan tema sambutan Hari Kebangsaan tahun ini iaitu “Malaysia MADANI: Tekad Perpaduan, Penuhi Harapan”.“Malah, keutuhan perpaduan ini adalah juga kunci utama kepada kestabilan dan kemakmuran negara serta benih dan sumber kekuatan bagi kita menghadapi apa jua cabaran semasa dan mendatang,” titah Seri Paduka Baginda.Al Sultan Abdullah turut menyeru rakyat untuk mengimbau kembali lebih 60 tahun yang lalu kerana semangat kenegaraan dan cintakan tanah air menyatupadukan rakyat dengan tekad dan iltizam sehingga kemerdekaan yang diidamkan menjadi realiti.Seri Paduka Baginda juga "menyeru rakyat untuk menghargai dan menghayati jasa para pemimpin, pejuang dan patriot kemerdekaan negara dalam memupuk perpaduan dalam kalangan rakyat selain jasa anggota pasukan keselamatan dalam mempertahankan kedaulatan negara.“Justeru, menjadi tanggungjawab bersama para pemimpin dan rakyat dalam bukan sahaja memelihara dan mengukuhkan lagi keharmonian serta perpaduan yang dikecapi selama ini, malah menyemarakkannya lagi sesama kita,” titah Al Sultan Abdullah.Yang di-Pertuan Agong dan Raja Permaisuri Agong Tunku Azizah Aminah Maimunah Iskandariah turut mengajak seluruh rakyat untuk bersama-sama mendoakan agar Malaysia terus dilimpahi kemakmuran, kesejahteraan dan perpaduan yang berkekalan serta dilindungi daripada sebarang bentuk musibah dan bencana.Seri Paduka berdua turut menzahirkan ucapan selamat menyambut Hari Kebangsaan 2023 kepada seluruh rakyat Malaysia di negara ini mahupun yang berada di luar negara dan dapat bersama-sama meraikan ulang tahun Hari Kebangsaan ini pada usia kemerdekaan negara menginjak ke-66 tahun, dalam suasana harmoni serta aman dan damai.

(Yang di-Pertuan Agong dan Raja Permaisuri Agong Tunku Azizah Aminah Maimunah Iskandariah)


Gempa bumi lemah di Ranau pagi tadi

KOTA KINABALU, 31 Ogos - Satu gempa bumi lemah berukuran 3.7 pada skala Richter berlaku di Ranau kira-kira pukul 7.13 pagi tadi.

Jabatan Meteorologi Malaysia (MetMalaysia) dalam satu kenyataan memaklumkan, pusat gempa bumi itu terletak di 6.1 darjah utara dan 116.6 darjah timur dengan kedalaman 5 km iaitu 13 km barat laut dari Ranau.Gegaran itu dirasai di Ranau dan kawasan sekitarnya.MetMalaysia akan terus memantau keadaan ini.


"Kita hidup aman, kerana pejuang kemerdekaan" - Saarani

IPOH, 31 Ogos- Sambutan Ambang Merdeka Peringkat Negeri Perak 2023 di Bulatan Sultan Azlan Shah, Meru Ipoh bermula pukul 8.00 malam dihadiri kira-kira 10,000 pengunjung terdiri daripada pelbagai masyarakat.Pelbagai program menarik disusun antaranya persembahan nyanyian dan tarian kebudayaan, muzikal puisi dan juga persembahan artis tanah air negara; Haziq.Menteri Besar Perak, Datuk Seri Saarani Mohamad ketika berucap menyeru masyarakat supaya menghayati erti kemerdekaan terhadap pengorbanan dan perjuangan insan-insan terdahulu. "Jangan kita lupa untuk menyelam susah payah dan pahit getir pengorbanan pejuang-pejuang kemerdekaan yang menumpahkan keringat dan darah sehingga membolehkan kita pada hari ini menghirup udara segara keamanan," katanya ketika menyampaikan ucapan sempena Sambutan Ambang Merdeka Peringkat Negeri Perak 2023 di sini.Sambutan ambang merdeka kemudiannya disusuli dengan Pelancaran Video Korporat Rasmi Tahun Melawat Perak 2024, diikuti sesi Penyerahan Bendera kepada Penguatkuasa Majlis Bandaraya Ipoh (MBI). Ketika menghampiri pukul 12.00 tengah malam, kiraan 'countdown' dilakukan sebelum diteruskan dengan laungan 'Merdeka', lagu Negaraku dan Jalur Gemilang dinyanyikan beramai-ramai dan diakhiri dengan pertunjukan bunga api.


Melaka sambut merdeka dengan 30,000 pengunjung

AYER KEROH, 31 Ogos- Malam ambang Merdeka peringkat negeri Melaka meriah, dengan kehadiran lebih 30,000 pengunjung.Ketua Menteri Datuk Seri Ab Rauf Yusoh berkata, sambutan pada malam ini menunjukkan semangat perpaduan yang kuat di negeri Melaka."saya menganggarkan lebih kurang 30 ribu rakyat melaka datang meraikan ambang merdeka di dataran sejarah ayer keroh ini kita lihat rata rata rakyat yang cintakan negara dan kemerdekaan ini datang untuk meraikan hari kemerdekaan 66. Tahun esok tapi malam ini kita merakam mereka dengan persembahan lagu2 patriotik dan kebudayaan semua bangsa untuk dapat dirasakan bahawa merdeka  dalam kepelbagaian budaya ini menikmati satu nikmat perpaduan di bawah negara yang dapat kita kecapi selama 66 tahun," katanya kepada pemberita selepas sambutan ambang Merdeka di Dataran Sejarah di sini.Terdahulu, sambutan turut diserikan dengan persembahan penyanyi tanah air Datuk Wan Aishah dan tarian tradisional daripada pelajar sekolah negeri Melaka.Tepat 12.00 tengah malam, Datuk Seri Ab Rauf turut melaungkan 'merdeka' sebanyak tujuh kali sebelum menyanyikan lagu Negaraku, Lagu Negeri Melaka dan lagu kemerdekaan lain. Dalam perkembangan lain nyanyian lagu patriotik di pasar raya dan premis swasta di seluruh negeri Melaka akan dipertimbangkan.Menurut Ab Rauf kerajaan negeri masih memperhalusi cadangan untuk menetapkan syarat kepada pasar raya serta premis swasta di negeri itu menyanyikan lagu Negaraku dan Melaka Maju Jaya setiap pagi Isnin."Kita sedang melihat keberkesanan yang amat baik mungkin kita akan minta supaya ia dipanjangkan ke tempat-tempat tumpuan orang ramai pada masa yang sesuai nanti," katanya.April lalu, kerajaan negeri mengeluarkan pekeliling mewajibkan semua pejabat jabatan dan agensi kerajaan memperdengar lagu Negaraku dan Melaka Maju Jaya pada pukul 10.00 pagi setiap Isnin.


Ambang merdeka Kuala Lumpur disambut lebih 16,000 pengunjung

KUALA LUMPUR, 31 Ogos- Malam ambang merdeka 2023 yang berlangsung di dataran merdeka semalam dihadiri lebih 16,000 pengunjung.Acara sambutan Hari Kebangsaan itu dihadiri Datuk Bandar Kuala Lumpur, Datuk Kamarulzaman Mat Salleh, Pengarah Istana Budaya Zubaidah Mokhtar serta barisan tetamu istimewa yang lain.Sambutan Ambang Merdeka bermula pukul 9.00 malam dengan pelbagai pengisian menarik antaranya persembahan artis tanah air,  persembahan tarian seni kebudayaan dan deklamasi puisi merdeka oleh Tokoh Sasterawan Negara Datuk Rahman Shaari.Pengunjung turut dihiburkan dengan pementasan drama muzikal berkronologikan peralihan zaman pejuang tanah air menuntut kemerdekaan.Kemuncak acara diiringi laungan merdeka dan nyanyian lagu negaraku oleh puluhan ribu pengunjung pada detik 12.00 malam sebelum diakhiri dengan pertunjukkan bunga api.Acara sambutan ambang merdeka anjuran Dewan Bandaraya Kuala Lumpur (DBKL) itu turut dijayakan Radio Televisyen Malaysia (RTM) dan Istana Budaya dan Warisan.

(Ragam pengunjung menyaksikan sambutan Hari Kebangsaan ke-66)


Lebih 30,000 hadir sambut merdeka di Johor

JOHOR BAHRU, 31 Ogos- Lebih 30,000 pengunjung membanjiri Dataran Bandaraya Johor Bahru malam tadi sempena Konsert Kita Merdeka 2023 anjuran Johorfm bersama Majlis Bandaraya Johor Bahru (MBJB).Konsert berskala besar itu juga berjaya merekodkan jumlah tontotan tinggi di media sosial Johorfm.Penerbitnya, Amly Ibrahim berpuas hati dengan kejayaan penganjuran konsert yang berlangsung hampir dua jam itu. "Ia satu kejayaan besar buat Johorfm, kakitangan Johorfm secara keseluruhannya dapat kerjasama baik daripada Majlis Bandaraya Johor Bahru (MBJB) dan rakan-rakan penaja. Kita mulakan dengan aspirasi merdeka dan persembahan artis tempatan," katanya ketika ditemui pemberita di sini.Konsert bermula pukul 10.30 malam itu diserikan dengan persembahan artis-artis terkenal tanah air seperti Stacy, Amira Othman, Santesh, Shafiq Farhain dan Kudien.Selain persembahan konsert, pengunjung juga berpeluang menyertai segmen aspirasi yang mengandungi kuiz mengenai sejarah dan kemerdekaan.Pengunjung turut disajikan dengan persembahan bunga api pada detik 12.00 tengah malam. Hadir pada konsert malam tadi adalah Exco Pendidikan, Penerangan dan Komunikasi, Norlizah Noh dan EXCO Belia, Sukan, Pembangunan Usahawan, Koperasi dan Sumber Manusia, Hairi Md Shah.

(Pengunjung membanjiri Dataran Bandaraya Johor Bahru)


Aspirasi Merdeka RTM Kedah disambut meriah

ALOR SETAR, 31 Ogos- Aspirasi Merdeka, sempena sambutan kemerdekaan yang Ke 66 di RTM Kedah malam tadi berlangsung meriah.Sambutan berlangsung julung kali diadakan di Auditorium RTM Kedah.Kibaran bendera Jalur Gemilang daripada tetamu menyemarakan sambutan itu.Persembahan dimulakan kumpulan muzik 'Friends Busker' dengan lagu-lagu patriotik.Selain itu, deklamasi sajak bertajuk 'Kitalah Pemiliknya' yang disampaikan oleh Saadin Abdullah manakala 'Ceritara Sejarah Negaraku' disampaikan oleh Puzi Hadi, turut mencuri perhatian.Persembahan diteruskan dengan Sketsa Awang Mek Mulong, kuiz kemerdekaan dan penampilan istimewa daripada Shidee DATA, Tajul dan Muna Syahira yang turut diundang memeriahkan acara tersebut.  Laungan “merdeka” bergema dengan penuh semangat sebaik tepat detik 12.00 tengah malam.Timbalan Pengarah RTM Kedah, Rohani Musa, Ketua Bahagian Rancangan, Syahida Sabudin dan Jurutera Penyiaran Kedah, Noor Laili Samsudin turut hadir memeriahkan majlis berkenaan.

(Shidee DATA membuat persembahan di RTM Kedah)


Bukan Islam tidak perlu bimbang pelaksanaan Modul Hadis 40 Imam Nawawi - Ahli MCA

TUMPAT, 30 Ogos- Pelaksanaan modul Penghayatan Hadis 40 Imam Nawawi di sekolah disifatkan terbaik dan tidak menganggu urusan penganut agama lain selain Islam.Ahli Jawatankuasa MCA Negeri Kelantan, Chua Hock Hua berkata, beliau difahamkan bahawa pelaksanaan modul tersebut tidak melibatkan masyarakat bukan Islam. Beliau yang juga Timbalan Ketua MCA Bahagian Tumpat berkata, masyarakat bukan Islam tidak perlu bimbang kerana Perdana Menteri, Datuk Seri Anwar Ibrahim telah memberikan penerangan dengan jelas mengenai pelaksanaan modul tersebut. Pihaknya juga tidak ada masalah untuk menyokong pelaksanaan modul Hadis 40 Imam Nawawi di sekolah."Tidak ada masalah bagi kita orang Cina, ataupun bukan Islam, sebabnya saya difahamkan ia tidak melibatkan masyarakat bukan Islam, (tambahan pula) buat permulaan ia akan dibuat di sekolah Arab saja."(Jadi) bagi saya tiada masalah kerana ia melibatkan agama, tiada satu agama pun ajar umatnya buat jahat," katanya di sini.Terdahulu, Kementerian Pendidikan (KPM) dalam kenyataan memaklumkan program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 buah Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara. Pelaksanaan modul itu disasarkan kepada guru dan murid beragama Islam sahaja bertujuan memupuk semangat ihsan, kasih sayang dan memperkasakan kefahaman agama.


300 jemaah hadir, meriahkan Forum Ambang Merdeka di Putrajaya

PUTRAJAYA, 30 Ogos- Seramai hampir 300 jemaah hadir bagi memeriahkan program Ambang Merdeka tahun ini yang diadakan di Masjid Putra, di sini.

Program berbentuk kerohanian yang diadakan bersempena dengan Ambang Merdeka 2023 itu dianjurkan oleh Jabatan Kemajuan Islam Malaysia (JAKIM) dengan pelbagai acara keilmuan antaranya Forum Ambang Merdeka, solat hajat dan doa selamat. Program turut dihadiri oleh Menteri di Jabatan Perdana Menteri (Hal Ehwal Agama), Datuk Dr Mohd Naim Mokhtar.Beliau dalam amanatnya menyeru agar seluruh masyarakat memperbaharu tekad dan azam bagi memperkukuh ikatan persaudaraan demi membangunkan watan kerana cinta dan sayang terhadap tanah air.

Forum Ambang Merdeka turut menampilkan pendakwah bebas, Ustaz Mohammad Rozie Mohd Rejab dan Ustaz Noorazam Bahador Al-Azhari.


Ribut: Sambutan Hari Kebangsaan di Perak diteruskan esok

IPOH, 30 Ogos- Sambutan Hari Kebangsaan 2023 Peringkat Negeri Perak esok akan diteruskan meskipun terdapat kerosakan serius akibat ribut.Menteri Besar, Datuk Seri Saarani Mohamed yakin sambutan akan berjalan seperti dirancang hasil komitmen agensi terlibat menyiapkan semula persiapan."Jadi tiada masalah, saya datang ke sini dengan penuh yakin melihat kepada kerja keras yang dibuat oleh rakan-rakan."Insya-Allah, kita mampu menyiapkannya kembali dan esok kita akan teruskan program perarakan," katanya ketika melawat lokasi kejadian.Hujan lebat berserta ribut melanda beberapa kawasan di Sungai Senam dan Kinta petang tadi menyebabkan kerosakan persiapan sambutan.Bagaimanapun, tiada sebarang kemalangan jiwa dilaporkan. Sambutan Hari Kebangsaan 2023 Peringkat Negeri Perak dijadualkan esok dengan Sultan Perak Sultan Nazrin Shah dijangka berangkat ke majlis berkenaan.


Jejak RM2.28 bilion wang 1MDB ada di dua akaun Najib - Saksi

(Najib Razak di pekarangan Mahkamah Tinggi Kuala Lumpur)

KUALA LUMPUR, 30 Ogos- Seorang penganalisis petugas khas 1Malaysia Development Berhad (1MDB) memberitahu Mahkamah Tinggi Kuala Lumpur hari ini bahawa beliau diarahkan untuk meneliti dua akaun bank milik Datuk Seri Najib Tun Razak berhubung 19 transaksi berjumlah RM2.28 bilion bermula 2011 hingga 2014.Saksi pendakwaan ke-47, Adam Ariff Mohd Roslan, 29, berkata, transaksi itu berlaku antara 24 Februari 2011 dan 19 Disember 2014 dengan amaun serendah RM11,567.57 dan paling tinggi RM602 juta.Adam berkata, wang tersebut dimasukkan ke dalam dua akaun peribadi Najib iaitu AmPrivate Banking-MR dan AmPrivate Banking-1MY Tambah beliau, mengikut analisis, jejak wang dalam dua akaun bank itu membabitkan empat fasa iaitu Good Star, Aabar-BV, Tanore dan Options Buyback.Selain itu, RM2.081 bilion dikreditkan ke akaun Najib menerusi AmPrivate Banking–MR daripada akaun Falcon Private Bank, Singapura atas nama Tanore Finance Corp, antara 21 Mac dan 10 April 2013, di mana ia dikesan pada bon dikeluarkan 1MDB Global Investment Limited.Mengikut fasa Aabar-BVI antara 30 Oktober dan 20 November 2012, sebanyak RM90.9 juta dikreditkan ke akaun sama daripada akaun Standard Chartered Bank, Singapura atas nama Blackstone Asia Real Estate Partners kemudian dikesan pada bon dikeluarkan 1MDB Energy (Langat) Limited.Bagi fasa Good Star antara 23 Februari dan 14 Jun 2011 membabitkan RM60.629 juta, ia dikreditkan ke akaun sama daripada akaun Riyad Bank, Arab Saudi yang dikesan pada terbitan Bon Nota Jangka Sederhana Islam (IMTN) 1MDB pada 2009 dan pinjaman bertempoh bersindiket pada 2010.Sementara bagi fasa Options Buyback pula, sebanyak RM4.09 juta dikreditkan ke akaun berkenaan daripada akaun DBS Bank, Singapura atas nama Blackrock Commodities (Global) Limited kemudian dikesan hasil pinjaman 250 juta dolar daripada 1MDB Energy Holdings Limited.Antara 23 Oktober dan 19 Disember 2014, RM45.837 juta dikreditkan ke akaun sama daripada akaun Amicorp Bank , Barbados atas nama Vista Equity International Partners Limited.Ia boleh dikesan pada hasil pinjaman $AS975 juta daripada 1MDB Energy Holdings Limited pada 2014.Najib, 70, menghadapi empat pertuduhan menggunakan kedudukannya untuk memperoleh suapan berjumlahRM 2.3 bilion dana 1MDB dan 21 pertuduhan pengubahan wang haram melibatkan jumlah yang sama.Perbicaraan di hadapan Hakim Datuk Collin Lawrence Sequerah bersambung.

(Kakitangan SPRM di pekarangan Mahkamah Tinggi Kuala Lumpur)


Sambutan Hari Kebangsaan: Aset TUDM 'gegar' Putrajaya esok

(Raptai aset TUDM untuk Hari Kebangsaan 2023 di Dataran Putrajaya)

KUALA LUMPUR, 30 Ogos- Sambutan Hari Kebangsaan di Dataran Putrajaya esok akan menjadi sejarah penting negara menerusi pelbagai acara menarik.Menjadi sambutan sulung di bawah Kerajaan Madani pimpinan Perdana Menteri, Datuk Seri Anwar Ibrahim bertemakan 'Malaysia MADANI: Tekad Perpaduan Penuhi Harapan' turut diterjemahkan dalam segenap sambutan.Selepas tahun 2003, 2005, 2018 dan 2019, Putrajaya dipilih sekali lagi sebagai lokasi sambutan Hari Kebangsaan 2023.Sambutan kali ini yang berteraskan Konsep Malaysia MADANI akan meliputi persembahan tarian dan nyanyian, aksi akrobatik oleh pasukan keselamatan dan perarakan kontinjen.Peserta dibahagikan kepada 10 komponen iaitu Kenegaraan, Perpaduan Malaysia MADANI, Ekonomi, Perbankan, Telekomunikasi, Industri Kreatif, Komuniti, Sukan Negara, Kesejahteraan dan Keselamatan Negara.Antara keistimewaan sambutan kali ini adalah irama pukulan gendang oleh 400 pemain gendang pelbagai kaum.Pada masa sama, empat gendang berpusing dikenali 'Achun Spinning Drum' yang akan digunakan buat julung kalinya turut dijangka memukau pengunjung.Sementara itu, Menteri Komunikasi dan Digital, Fahmi Fadzil berharap semangat perpaduan dalam kalangan rakyat dapat diteruskan sepanjang masa."Saya harap semangat perpaduan yang dapat kita saksikan ini, dapat teruskan bila-bila masa sepanjang tahun kerana kita perlu satu padukan rakyat."Harapan saya semangat yang dapat kita pertonton dan dapat kita lihat ini, dapat kita terap, sama ada di bangku sekolah ataupun dalam komuniti, (dan) dalam pejabat kerajaan. Ini perlu kita garapkan," katanya ketika ditemui pemberita pada raptai Hari Kebangsaan di Putrajaya.Dalam pada itu, Ketua Sekretariat Hari Kebangsaan 2023, Mazlan Abd Mutalib berkata, terdapat beberapa kelainan untuk sambutan kali ini, antaranya pertunjukkan motosikal oleh pasukan Tentera Darat Malaysia. "Sambutannya hampir sama, ada perbarisan dan persembahan. Cuma kelainan kali ini ada 'wow faktor' antaranya pertunjukan motorsikal oleh pasukan Tentera Darat Malaysia iaitu Army Red Warrior dan diselangi pertunjukan payung terjun tepat oleh pasukan Komando VAT 69 PDRM, seterusnya terdapat persembahan udara oleh Angkatan Tentera Malaysia (ATM)," katanya.Pasukan ATM merupakan kontinjen terbesar termasuk pasukan 10 Briged Para, pasukan simpanan ATM dan pasukan Malbatt.Selain mengetengahkan pelbagai aset ketenteraan di darat, aset Tentera Udara Diraja Malaysia (TUDM) akan turut mengegarkan ruang udara Putrajaya antaranya jet pejuang Sukhoi, F/A-18D Hornet dan BAE Hawk, pesawat pengangkut A400M, dan C130 Hercules.


Perpaduan rakyat asas kekuatan negara- Kor Ming

PUTRAJAYA, 30 Ogos - Kekuatan negara terletak kepada perpaduan antara rakyat berbilang kaum, bangsa, agama dan budaya .Menteri Perumahan dan Kerajaan Tempatan, Nga Kor Ming berkata matlamat itu dapat dicapai menerusi pemupukan semangat cintakan tanahair sebagai tali pengikat utama kepada usaha memperkukuhkan perpaduan rakyat."Konsep Malaysia Madani bersandarkan pada sikap saling menghormati dan meraikan kepelbagaian. Sekiranya kita benar-benar menerapkan semangat ini dalam diri kita, Malaysia akan bangkit semula dengan kecemerlangan. Malaysia Madani, Tekad Perpaduan, Penuhi Harapan. Selamat Hari Kebangsaan Tahun 2023. Selamat hari ulang tahun Malaysia", katanya demikian sempena ucapan Hari Kebangsaan dan Hari Malaysia 2023 di saluran TV KPKT di sini.Dalam ucapan itu, Kor Ming turut mengajak rakyat Malaysia untuk sama-sama mengenang dan menghargai kesungguhan serta ketabahan warga Malaysia yang mengharungi pelbagai cabaran dan dugaan.

( Menteri Perumahan dan Kerajaan Tempatan, Nga Kor Ming/FOTO RTM)


Kesemua rakyat Malaysia di Gabon selamat - Wisma Putra

PUTRAJAYA, 30 Ogos- Kesemua rakyat Malaysia di Gabon yang berdaftar dengan Suruhanjaya Tinggi Malaysia di Abuja, Nigeria berada dalam keadaan selamat.

Perkara itu disahkan Wisma Putra melalui satu kenyataan hari ini."Ia susulan daripada pengumuman melalui media tempatan Gabon mengenai rampasan kuasa oleh pihak tentera di negara tersebut."Pihak Suruhanjaya Tinggi Malaysia di Abuja sedang berhubung rapat dengan pihak berkuasa tempatan untuk mendapatkan perkembangan terkini di Gabon," katanya.Rakyat Malaysia yang memerlukan sebarang bantuan konsular boleh berhubung dengan Suruhanjaya Tinggi Malaysia di Abuja menerusi talian telefon +234 92908488 atau +234 7031365197 atau emel This email address is being protected from spambots. You need JavaScript enabled to view it.."Sebarang perkembangan terkini mengenai insiden akan dimaklumkan dari semasa ke semasa," katanya.

(Video diambil daripada Gabon 24 pada 30 Ogos 2023 menunjukkan askar Gabon membawaJeneral Brice Oligui Nguema (tengah), Ketua Pengawal Presiden Ali Bongo Ondimbayang digulingkan/AFP)


Perak tubuh Majlis Perundingan Masjid (MPM)

IPOH, 30 Ogos - Sultan Perak, Sultan Nazrin Muizzuddin Shah hari ini memperkenankan penubuhan Majlis Perundingan Masjid (MPM) yang menerapkan elemen syura bagi melakukan perubahan minda dan budaya, selain menghasilkan ramuan dan kaedah baharu untuk mengimarahkan masjid di negeri Perak.Sultan Nazrin bertitah, ahli-ahli MPM yang dilantik hendaklah berfikiran besar bagi membolehkan masjid berperanan secara lebih dinamik dan lebih bermakna.Justeru titah baginda falsafah pembinaan masjid harus difahami agar ia tidak hanya menjadi satu ‘monumen sepi’ yang hanya dimakmurkan pada hari Jumaat, bulan Ramadan serta pada pagi Aidilfitri dan Aidiladha.“Falsafah di sebalik pembinaan masjid harus diselami dan difahami supaya belanja besar membina bangunan tersergam, dilengkapi pendingin udara, dihamparkan permaidani tebal, disilaukan cahaya ‘chandelier’, tidak menjadi monumen sepi, sekadar dimakmurkan seminggu sekali pada hari Jumaat, 30 malam setahun pada bulan Ramadhan, dua pagi setahun pada pagi Aidilfitri dan Aidiladha.“Selebihnya, masjid tinggal dalam isolasi sebagai bangunan sepi lagi sunyi. Banyak masa, usaha, belanja, sumber digunakan untuk membina masjid, dan sewajarnya diperlengkap dengan usaha untuk mengimarahkan masjid,” titah Sultan Nazrin.Tambah baginda, masjid berperanan penting sebagai pusat bagi mengembangkan syiar Islam dan membangunkan tamadun.Ujar Sultan Nazrin lagi, Rasulullah SAW telah meletakkan masjid berperanan sebagai pusat pentadbiran, pusat pembangunan ilmu, pusat pembangunan budaya dan pusat pembangunan ekonomi.Sultan Nazrin bertitah demikian pada Majlis Penyerahan Watikah Ahli Majlis Perundingan Masjid Negeri Perak di Dewan Al-Ghazali, Kompleks Islam Darul Ridzuan di sini.Hadir sama pada majlis berkenaan, Menteri Besar Perak, Datuk Seri Saarani Mohamad dan Yang Dipertua Majlis Agama Islam Perak, Tan Sri Mohd Annuar Zaini.Pada majlis berkenaan, Sultan Perak turut berkenan mengurniakan watikah kepada 55 orang Ahli Majlis Perundingan Masjid yang terdiri daripada pelbagai latar belakang serta berpengalaman luas menguruskan masjid.Penubuhan entiti baharu majlis syura yang pertama kali diwujudkan seumpamanya di Malaysia itu adalah usaha untuk mempertingkatkan pengimarahan masjid serta percambahan minda bagi pembangunan masjid.

(Sultan Perak, Sultan Nazrin Muizzuddin Shah/FOTO RTM)


Lindungi institusi madrasah, garis panduan khusus akan diwujudkan

KUALA LUMPUR, 30 Ogos- Satu garis panduan khusus akan diwujudkan bagi melindungi institusi madrasah daripada tercemar dengan gejala sosial yang tidak sihat.

Persatuan Institusi Tahfiz Al Quran Negeri Selangor (PITAS) telah merangka beberapa draf hasil kajian bersama Gabungan Persatuan Institusi Tahfiz Al-Quran Kebangsaan (PINTA) dan Jabatan Agama Islam Selangor (JAIS).Pengerusinya, Mohd Hafiz Mohd Hanifah berkata, hasilnya kelak akan dibentangkan kepada Jabatan Kemajuan Islam Malaysia (JAKIM) sebelum dikuatkuasa dalam tempoh terdekat. "Kita berharap mudah-mudahan maahad tahfiz lebih cakna dan saya bercadang dibawah dasar pendidikan tahfiz negara keluarkan satu garis panduan bagi jemputan-jemputan luar."Sebab ini bukan kes pertama, (contohnya) pada Ramadan lepas, ada pihak-pihak tertentu panggil (pelajar tahfiz) berbuka puasa, kemudian ada tari-menari," katanya di sini.Sementara itu, PITAS turut menyatakan kekesalan terhadap sebuah rakaman video tular menunjukkan sekumpulan pelajar tahfiz menghadiri konsert KEPCI Music Fest di Shah Alam, baru-baru ini."Kami kesal terhadap apa yang berlaku sebab tidak wajar pelajar tahfiz menghadiri konsert tersebut. Kita berharap kepada orang ramai tidak menjemput pelajar-pelajar tahfiz ke tempat yang tidak sesuai," katanya.

Berita berkaitan:Isu konsert KEPCI Music Fest, JAKIM panggil pihak penganjur'Saya bawa pelajar tahfiz ke KEPCI Music Fest' - Andrie


Hadis 40: Fadhlina jumpa 16 NGO bincang pelaksanaan Modul

KUALA LUMPUR, 30 Ogos - Menteri Pendidikan, Fadhlina Sidek telah mengadakan pertemuan dengan 16 pertubuhan bukan kerajaan -NGO berhubung pelaksanaan Modul Penghayatan Hadis 40 Imam Nawawi di sekolah seluruh negara.Pertemuan antara lain membincang kekeliruan pelaksanaan modul berkenan dan perkara berkaitan pendidikan negara.Pejabat Menteri Pendidikan dalam kenyataan memaklumkan, Kementerian Pendidikan komited melaksanakan inisiatif tersebut dengan melibatkan guru dan murid beragama Islam sahaja. Projek rintis melibatkan Sekolah Menengah Kebangsaan Agama dan Sekolah Agama Bantuan Kerajaan dikembangkan ke sekolah dan kelas daripada matapelajaran Pendidikan Islam.Pelaksanaannya tidak akan melibatkan murid bukan Islam malah penting untuk menangani gejala radikalisme dan ekstremisme dalam masyarakat.Inisiatif itu akan memberi impak positif dan gambaran sebenar mengenai nilai-nilai kesejagatan Islam serta pengamalannya dalam masyarakat majmuk di Malaysia.


Anggota FRU tidak mengaku rompak gelang emas peniaga

(Tertuduh di pekarangan  Mahkamah Sesyen Kuala Terengganu)

KUALA TERENGGANU, 30 Ogos- Seorang anggota polis Pasukan Simpanan Persekutuan (FRU) berpangkat Lans Koperal mengaku tidak bersalah di Mahkamah Sesyen Kuala Terengganu atas tuduhan merompak gelang emas milik seorang peniaga kedai runcit.Tertuduh, 43, membuat pengakuan itu selepas pertuduhan dibacakan di hadapan Hakim Nooriah Osman.Tertuduh didakwa melakukan rompakan tersebut pada 23 Ogos lalu di Kampung Tok Bintang, Hulu Terengganu antara pukul 9.45 hingga 10.30 malam.Bagi kesalahan itu, dia didakwa mengikut Seksyen 392 Kanun Keseksaan (Akta 592) yang memperuntukkan hukuman penjara maksimum 14 tahun dan denda atau sebat jika sabit kesalahan.Mahkamah kemudiannya membenarkan tertuduh diikat jamin RM10,000 dengan seorang penjamin selain mengenakan syarat tambahan melapor diri di balai polis terdekat setiap 1 haribulan.Mahkamah turut menetapkan 2 Oktober depan sebagai tarikh sebutan semula kes.Pendakwaan dikendalikan Timbalan Pendakwaraya Nor Nabihah Hanim Ayim, manakala tertuduh diwakili peguam, Mohd Hayatuddin Muhamad.

(Tertuduh (ungu) di pekarangan  Mahkamah Sesyen Kuala Terengganu)


Isu konsert KEPCI Music Fest, JAKIM panggil pihak penganjur

PUTRAJAYA, 30 Ogos- Jabatan Kemajuan Islam Malaysia (JAKIM) telah memanggil penganjur KEPCI Music Fest bagi memberi penjelasan berkenaan jemputan pelajar tahfiz menghadiri konsert tersebut.Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar berkata, susulan perkara tersebut, penganjur telahpun hadir memberi kerjasama."Pengarah JAKIM, Datuk Hakimah Mohd Yusoff telah memanggil pihak penganjur untuk memberikan penjelasan berkaitan dengan apa yang berlaku."Alhamdulillah, pihak itu sudah hadir di pejabat beliau (Hakimah) untuk memberikan penjelasan."JAKIM mengingatkan kembali tentang garis panduan yang telah ditetapkan dan semoga pihak penganjur akan ambil iktibar, bukan sahaja penganjur (KEPCI Music Fest), (tetapi juga) penganjur yang akan datang," katanya selepas menyempurnakan majlis Pra-Pelancaran Sistem Pengurusan Halal Malaysia (MyHMS) di sini.Beliau menasihatkan semua pihak agar lebih berhati-hati dan menjaga sensitiviti agama, adab serta adat ketimuran dalam menganjurkan sebarang program dan memastikan mengikut garis panduan yang telah ditetapkan.Baru-baru ini, tular di media sosial rakaman video menunjukkan kehadiran pelajar tahfiz yang memakai jubah hijau dan berserban putih menonton konsert di festival hiburan itu, sekali gus menimbulkan reaksi kurang senang masyarakat.

Berita berkaitan:'Saya bawa pelajar tahfiz ke KEPCI Music Fest' - Andrie


Malaysia tidak iktiraf 'Peta Standard China Edisi 2023

KUALA LUMPUR, 30 Ogos - Malaysia tidak mengiktiraf tuntutan Beijing di Laut China Selatan digariskan dalam “Peta Standard China Edisi 2023” yang meliputi kawasan maritim Malaysia. "Kerajaan Malaysia konsisten menolak tuntutan dan hak kedaulatan serta bidang kuasa mana-mana pihak asing ke atas fitur maritim atau kawasan maritim negara kita berdasarkan Peta Baru Malaysia 1979."Malaysia tidak mengiktiraf tuntutan China di Laut China Selatan seperti dalam 'Peta Standard China Edisi 2023'. Peta itu sama sekali tidak mengikat Malaysia," katanya.Wisma Putra dalam kenyataannya hari ini menegaskan isu Laut China Selatan merupakan isu yang kompleks dan sensitif. "Isu ini perlu dikendalikan secara aman dan rasional melalui dialog dan rundingan berdasarkan peruntukan undang-undang antarabangsa, termasuk Konvensyen Undang-Undang Laut Pertubuhan Bangsa-Bangsa Bersatu 1982 (UNCLOS 1982)".Menerusi kenyataan itu juga, Wisma Putra turut menjelaskan Malaysia komited untuk terus bekerjasama bagi memastikan semua pihak melaksanakan Deklarasi Tatalaku Pihak–Pihak Berkepentingan di Laut China Selatan secara menyeluruh dan efektif.Kenyataan Wisma Putra sebagai reaksi kepada "Peta Standard China Edisi 2023" dikeluarkan Kementerian Sumber Asli Republik Rakyat China pada 28 Ogos.Peta tersebut, antara lain, menunjukkan tuntutan maritim sepihak (Unilateral Act) China yang melangkau kawasan maritim Malaysia di Sabah dan Sarawak berdasarkan Peta Baru Malaysia 1979.


Malaysia Quran Hour 2023 fokus belia melalui tiga Surah

PUTRAJAYA, 30 Ogos - Malaysia QuranHour kembali buat tahun kali ke-9 membawa misi surah Al- Fatihah, Al-Insan dan Al-Asr seiring dengan tema yang diangkat iaitu ‘Pemuda Merdeka, Pemimpin Abrar’ dalam membentuk Malaysia Madani. Program anjuran Yayasan Warisan Ummah Ikhlas (WUIF) bertujuan mengajak rakyat Islam di dalam dan luar negara untuk berinteraksi dengan Al Quran melalui baca, faham dan amal. Malaysia Quran Hour diadakan di Masjid Tuanku Zainal Abidin, Putrajaya.Program berkenaan turut  disertai isteri Menteri di Jabatan Perdana Menteri (Hal Ehwal Agama), Datin Nik Roslini Raja Ismail, Ketua Pengarah JAKIM, Datuk Hakimah Mohd Yusoff bersama lebih 500 peserta.Diadakan bersempena Hari Kebangsaan, Quran Hour mengajak seluruh masyarakat untuk menghayati erti kemerdekaan sebenar melalui ketiga surah pilihanSementara itu, para peserta yang ditemui berpendapat program keagamaan sebegini mampu diadakan dengan lebih kerap agar masyarakat mendapat manfaat daripada pembacaan Al-Quran.Salah seorang peserta program berkenaan, Nur Izzah Athirah Zaidi berpendapat program mampu menarik minat masyarakat terutamanya dalam menghayati dan memahami intipati Al-Quran."Program ini sangat bermanfaat terutamanya kepada masyarakat agar dapat meluangkan masa disamping membaca Al-Quran disamping dapat memahami maksud dan juga intipati surah tersebut", katanya ketika ditemui RTM.Bagi Shamsul Mohamed, yang kali pertama menyertai program Quran Hour, dia melihat program sebegini mampu merapatkan silaturahim diantara para peserta selain berpeluang bertemu mereka yang hebat dalam bacaan Al-Quran."Program ini sangat bagus kerana membantu merapatkan silaturahim sesama islam selain mengumpulkan mereka yang sangat bagus dalam bidang berkenaan."Pada masa akan datang diharapkan, agar dapat memperbanyakkan lagi program-program seumpama ini", katanya.


46 banduan PBSL Negeri Sembilan dibebaskan sempena kemerdekaan

JELEBU, 30 Ogos - Seramai 46 banduan yang menjalani hukuman tiga tahun dan ke bawah di Institusi Pemulihan Dadah Jelebu dibebaskan menerusi Pelepasan Banduan Secara Lesen (PBSL) Ihsan Madani ‘Kepulangan Yang Dinanti” sempena Hari Kemerdekaan Ke-66 Malaysia.Menurut Pengarah Jabatan Penjara Negeri Sembilan, Penolong Komisioner Kanan, Ahmad Mustaqim Che Bisi, kesemua banduan tersebut dibebaskan secara berlesen bagi memberi peluang kepada mereka  menjalani Program  Pemulihan Dalam Komuniti  sehingga tarikh mereka dibebaskan."Mereka ini sebenarnya bukan bebas sebebasnya. Kita letakkan syarat mereka (banduan) kena bekerja dengan pemantauan dan penyeliaaan oleh majikan."Kalau dahulu, kami (pihak penjara) yang melakukan pantauan, tetapi kini kita bagi kuasa (pemantauan) itu kepada majikan dan perkara tersebut sudah diberi penerangan kepada mereka. Tujuannya, kita ingin membina kerukunan dalam masyarakat. kita ingin membina persepsi baik kepada para banduan dalam kalangan masyarakat", katanya kepada pemberita pada Program Pelepasan Banduan Secara Berlesen (PBSL) Ihsan Madani (Kepulangan Yang Dinanti)  Sempena Hari Kemerdekaan Ke-66, di Institusi Pemulihan Dadah di sini.Menurutnya, seramai tujuh Orang Bebas Berlesen (OBB) diserahkan kepada keluarga, 27 OBB diserahkan kepada syarikat serta majikan manakala 17 lagi OBB diserahkan kepada Rumah Perantara.Sementara itu, salah seorang majikan, Siti Hafizah Ahmad 46 tahun berkata, ini merupakan kali keempat, syarikatnya menyertai program berkenaan.Dia mengakui, rata-rata OBB yang diambil bekerja dengannya sangat berdisiplin dan mudah mengikut arahan."Pengalaman saya bekerjasama dengan OBB sangat memuaskan kerana mereka berdisiplin dalam kerja dan bekerjasama", katanya ketika ditemui wartawan RTM.Sementara itu itu, OBB yang diberi pelepasan hari ini, berasa bertuah dan bersyukur dan berazam untuk mengubah kehidupan mereka untuk menjadi insan yang berguna disamping keluarga tercinta.

(Pemilik syarikat Aj Kitchen, Siti Hafizah Ahmad/FOTO RTM)


PBSL: 71 banduan di Perak dibebaskan

TAIPING, 30 Ogos - Erti Kemerdekaan lebih bermakna buat 71 banduan di tiga penjara di negeri Perak.Ini selepas mereka dibebaskan menerusi Program Pelepasan Banduan Secara Berlesen (PBSL) 'Merdeka Madani, Kepulangan Yang Dinanti' hari ini.Pengarah Bahagian Parol Dan Perkhidmatan Komuniti, Timbalan Komisioner Penjara (TKP) Zawari Abd Rashid berkata,  banduan yang dibebaskan adalah banduan yang berbaki hukuman satu tahun ke bawah dan telah di agihkan mengikut tiga bahagian iaitu pulang bersama keluarga, latihan kemahiran berbayar dalam Program Corporate Smart Partnership (CSI) dan akan di hantar ke rumah perantaraan."Dalam program Pembebasan Secara Berlesen (PBSL) ini, matlamat utamanya ialah kita hendak mereka (banduan) ini bersama keluarga."Jadi pada hari ini, pergerakan mereka adalah bersama keluarga, kemudian ada yang bersama majikan. Ketiga, kalau belum ada majikan dan ahli keluarga yang mungkin tak dapat datang untuk mengambil dan sebagainya, kita akan letakkan dia di rumah perantaraan. "Para banduan yang kita letakkan di rumah perantaraan ini kita akan carikan peluang-peluang pekerjaan buat mereka (para banduan)", katanya di sini.Menurut Zawari, antara penjara yang terlibat dalam program tersebut, termasuk dari penjara Tapah seramai 40 banduan, Penjara Taiping 29 banduan dan Penjara Kamunting 2 banduan.Tambahnya, sehingga ogos tahun ini, seramai 173 banduan telah dibebaskan menerusi program berkenaan.

(Pengarah Bahagian Parol Dan Perkhidmatan Komuniti, Timbalan Komisioner Penjara (TKP) Zawari Abd Rashid/FOTO RTM)


Pertandingan sudut rumah berhias semarak Hari Kebangsaan

KANGAR, 30 Ogos- Pelbagai pendekatan diambil bagi menyemarakkan dan membangkitkan semangat patriotik dalam kalangan masyarakat berbilang kaum di Perlis bersempena dengan sambutan Hari Kebangsaan ke-66 esok.Ia dibuktikan Perpustakaan Desa Sungai Bakong, Kangar yang menganjurkan Pertandingan Sudut Rumah Berhias melibatkan penyertaan 15 buah rumah.Menurut Penyelaras Program yang juga Pembantu Pustakawan Perpustakaan Desa Sungai Bakong Mohd Saifulrizan Rosli, program tahunan itu bagi mengukuhkan kerjasama baik antara penduduk setempat, rangkaian perpustakaan dan mengeratkan silaturrahim."Sambutan ini cukup meriah kerana sudut rumah dihiasi informasi berkenaan kemerdekaan antaranya nama pemimpin, tokoh, sejarah, pameran barangan antik dan unik."Sudut ruang rumah turut dihiasi dengan Jalur Gemilang dan bendera pelbagai negeri pelbagai saiz," katanya kepada RTM di sini. Selain itu, ada dalam kalangan peserta menghiasi kawasan kediaman dengan pelbagai replika seperti meriam menampilkan kelainan.

(Rumah peserta yang dihias dengan tema kemerdekaan)


43 banduan layak dapat PBSL sempena Hari Kemerdekaan 2023

KUANTAN, 30 Ogos - Seramai 43 banduan yang layak dibenarkan Pelepasan Banduan Secara Berlesen (PBSL) Ihsan Madani sempena Sambutan Hari Kemerdekaan 2023 Peringkat Negeri Pahang , hari ini.Pelepasan Orang Bebas Berlesen (OBB) di bawah program tersebut membabitkan 27 banduan dari Penjara Penor, Pekan manakala 16 banduan dari Penjara Bentong.Timbalan Pengarah Pejabat Pengarah Negeri Pahang (PPN), Raja Mohd Amazon Raja Daud berkata, empat daripada 16 banduan dari Penjara Bentong adalah terdiri daripada wanita.Jelasnya, melalui program itu, Orang Bebas Berlesen (OBB) berpeluang memperoleh pekerjaan menerusi pemantauan yang dilakukan oleh pihak penjara sehingga tempoh sebenar berakhir.

(Timbalan Pengarah Pejabat Pengarah Negeri Pahang (PPN), Raja Mohd Amazon Raja Daud/FOTO RTM)

"Sekarang ni kita telah memanjangkan tempoh hukuman. "Kalau dahulu pembebasan secara berlesen ini dihadkan kepada 3 bulan sahaja, sekarang ini pihak jabatan telah memanjangkan lagi untuk tempoh 3 tahun.

"Maknanya, peluang para banduan menjalani hukuman dalam masyarakat itu lebih panjang. Kalau ikut statistik, kes berulang hukuman komuniti ini adalah sangat rendah", kata Raja Mohd Amazon ketika ditemui wartawan RTM.Rata-rata OBB yang ditemui menzahirkan rasa gembira dan bersyukur kerana terpilih melalui program tersebut.Salah seorang OBB, Mizan berkata dia gembira apabila mengetahui berita pembebasannya, dan bertekad untuk berubah menjadi insan yang lebih baik.

(OBB, Mizan (bukan nama sebenar)/FOTO RTM)

"Saya sangat gembira bila diberitahu saya dapat PBSL. Selepas ini, saya tidak ingin kembali ke penjara. Saya ingin berubah", katanya.

Seorang lagi OBB, Amin berkata dia sangat teruja dan menyambut baik inisiatif yang dilakukan oleh pihak penjara bagi memberi peluang kepada OBB membina hidup baharu.

"Saya sangat teruja. Saya tahu perkara ini (PBSL) daripada semalam. Selepas ini, pihak penjara akan sediakan pekerjaan dan tempat tinggal", katanya yang ditemani oleh abangnya.

Manakala bagi Ani pula, dia bersyukur dan menganggap pembebasannya merupakan kejutan buat dirinya." Bila saya dapat tahu saya akan dibebaskan semalam, saya terkejut. Saya ingatkan ia kejutan buat saya oleh anggota pegawai penjara", katanya. Kesemua  OBB terlibat disambut oleh keluarga, majikan dan Badan Bukan Kerajaan (NGO) di Dewan Melati, Penjara Penor, Pekan.


Ikan hiasan dirampas kerana gagal isytihar permit import

PADANG BESAR, 30 Ogos- Jabatan Perkhidmatan Kuarantin dan Pemeriksaan Malaysia (MAQIS) Negeri Perlis berjaya menggagalkan cubaan membawa masuk ikan hiasan hidup iaitu ikan emas dari Thailand tanpa sebarang dokumen import yang sah.Pengarah MAQIS Perlis Roslan Che At dalam kenyataannya, "ikan hiasan tersebut dijumpai semasa pemeriksaan dilakukan oleh pegawainya terhadap sebuah lori bernombor pendaftaran Malaysia di Unit Dagang dan Jalan Raya Kompleks ICQS Padang Besar."Hasil pemeriksaan mendapati konsainan tersebut membawa ikan emas hidup sebanyak 21 ekor yang diletakkan di dalam polisterin bersama-sama ikan hiasan lain tanpa dokumen import yang sah," katanya.Anggaran nilai bagi kesemua ikan emas tersebut ialah RM630 dan kesemua ikan emas tersebut dirampas untuk tindakan lanjut.Perbuatan mengimport dagangan tanpa permit yang sah akan disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 yang boleh dihukum bawah Seksyen 11(3), Akta yang sama. Jika disabit kesalahan, boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya.

(Ikan emas dan ikan hiasan lain dirampas kerana tidak mempunyai dokumen import yang sah)


Cermat dan jaga sensitiviti agama dalam menganjurkan program - Na'im Mokhtar

KUALA LUMPUR, 30 Ogos- Semua pihak yang terlibat dalam sebarang penganjuran perlu lebih berhati-hati dan cermat dalam menjaga sensitiviti agama.Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar berkata ini termasuklah mengambil perhatian kesesuaian dan pengisian program."Walaupun program hiburan adalah dibenarkan, pada masa sama teguran saya kepada semua pihak dalam menganjurkan program supaya lebih berhati-hati dan cermat dalam menjaga sensitiviti agama adab serta adat ketimuran kita.Dalam pada kita berhibur, pastikan kita mengambil perhatian kesesuaian dan pengisian program apatah lagi penontonnya melibatkan anak-anak tahfiz dan anak-anak muda," jelas Na'im dalam satu video yang dimuat naik di platform media sosial, memberi pencerahan berhubung kehadiran pelajar tahfiz dalam Kepci Muzik Feztival.Jelas Datuk Dr. Mohd. Na’im konsert berkenaan bukan dianjur oleh kerajaan malah penganjur menjelaskan jemputan pelajar tahfiz pula dilakukan oleh pihak ketiga.Justeru, beliau mahu perkara berkenaan dijadikan iktibar kepada semua.


8,000 unit barangan berjenama tiruan dirampas KPDN Kelantan

KOTA BHARU, 30 Ogos- 8,000 unit barangan berjenama tiruan dirampas Kementerian Perdagangan Dalam Negeri dan Kos Sara Hidup (KPDN) Kelantan dengan nilai hampir RM118,000 di tiga lokasi perniagaan di sekitar Kota Bharu.Operasi dijalankan bersama wakil pemilik cap dagang selama dua hari bermula kelmarin dan berakhir semalam.Pengarah KPDN Kelantan, Azman Ismail berkata antara barang terbabit adalah beg, jam tangan dan tablet yang disita daripada tiga peniaga berusia 30-an.Menurut beliau, pihaknya menerima aduan daripada wakil pemilik cap dagang yang berkaitan seterusnya melakukan risikan selama seminggu di premis perniagaan dan stor simpanan di sekitar daerah terbabit.Peniaga-peniaga yang terlibat dengan aktiviti jualan barangan tiruan ini kebanyakan menjalankan perniagaan secara dalam talian dan juga bersemuka di lokasi perniagaan terkenal di Kota Bharu."Jika sabit kesalahan, premis peniagaan boleh didenda sehingga RM15,000 untuk setiap item barang dan jika oleh individu yang tiada peniagaan boleh didenda sehingga RM10,000 bagi setiap barangan yang dirampas disiasat bawah Akta Cap Dagang kerana disyaki melakukan kesalahan dagangan," kata Azman kepada pemberita di Pejabat KPDN Kelantan, hari ini.

Katanya, mereka mengaku barangan yang dijual itu adalah asli dan menjual barangan tersebut lebih rendah daripada harga asal jenama asli terbabit.


Potong elaun ahli parlimen tidak hadir persidangan, sangat wajar - Taufiq Johari

SUNGAI PETANI, 30 Ogos- Kenyataan Yang Dipertua Dewan Rakyat, Tan Sri Johari Abdul untuk mempertimbang cadangan pemotongan elaun ahli Dewan Rakyat yang gagal menghadiri persidangan parlimen, disambut baik. Ahli Parlimen Sungai Petani, Dr Taufiq Johari berkata cadangan tersebut adalah sangat wajar. "Kita sebagai ahli parlimen diperuntukkan elaun. Dengan elaun itu, gaji yang kita dapat adalah hasil bayaran cukai oleh rakyat. Rakyat memilih kita untuk berada di dalam Parlimen untuk membahaskan isu-isu rakyat dan tugas hakiki kita sebenarnya, adalah di dalam Dewan Rakyat."Jadi, bagi saya keputusan ataupun cadangan yang dibuat itu wajar untuk diangkat ke atas dan dibincangkan. Speaker Dewan sewajarnya mengambil tindakan kepada ahli-ahli parlimen yang tidak menjalankan tugas dengan baik," kata Taufiq kepada pemberita, di sini.

Tambah Dr Taufiq, pengecualian untuk tidak hadir sidang Parlimen boleh diberikan sekiranya seseorang ahli parlimen itu mewakili parlimen untuk berada di luar negara atau mempunyai tugasan-tugasan yang mustahak. Setiap ahli parlimen perlu menjadi contoh teladan kepada rakyat di negara ini dan perlu menyampaikan hujah-hujah dengan cara berhemah dan berfakta dengan penuh tatasusila walaupun berbeza pendapat. Jelas beliau lagi, wujud gesaan agar Peraturan Tetap Parlimen dipinda bagi memudahkan pelaksanaan langkah-langkah tersebut.


ANGKASA sedia bekerjasama dengan LGM hasil getah premium

LIPIS, 30 Ogos- Angkatan Koperasi Kebangsaan Malaysia Berhad (ANGKASA) sedia bekerjasama dengan Lembaga Getah Malaysia (LGM) berkaitan penghasilan getah krip premium yang dikatakan mempunyai nilai lebih tinggi dalam pasaran tempatan dan antarabangsa.Presiden ANGKASA Datuk Seri Dr. Abdul Fattah Abdullah berkata, pembabitan aktif itu sekali gus membantu meningkatkan pendapatan pekebun dan peladang kecil khususnya dalam sektor koperasi. Inisiatif itu dijalankan bawah Program Transformasi Perusahaan Getah Negara (TARGET) kelolaan LGM bertujuan memperkenal hasil getah krip premium kepada pengusaha getah dan pekebun kecil getah bagi meningkatkan kualiti hasil getah."Program bawah LGM ini boleh memberikan peluang kepada peruncit dan juga koperasi untuk meningkatkan pendapatan."Surat tawaran juga telah diterima, ANGKASA diminta untuk menggerakkan Koperasi-koperasi RISDA bawah naungannya," katanya kepada media  selepas majlis perasmian Mesyuarat Agung Tahunan Koperasi di Kuala Lipis, Pahang.Abdul Fattah yang juga merangkap Pengerusi Koperasi Pekebun Kecil Daerah Lipis Berhad (KENDALI) berkata, ANGKASA akan turut bekerjasama dengan 63 Koperasi Pekebun Kecil (RISDA) di seluruh negara bagi meningkatkan pengeluaran getah krip ini.Sehingga Disember 2022 Koperasi Pekebun Kecil RISDA mempunyai keanggotaan seramai 153,602 individu, dengan syer/yuran sebanyak RM45.69 juta, aset sebanyak RM146.23 dan perolehan sebanyak RM124.21 juta.ANGKASA yakin usaha itu bakal membantu meningkatkan pendapatan keseluruhan bagi 153,602 anggota koperasi dari seluruh negara malah diperluas kepada mana-mana koperasi yang terlibat dalam industri getah.


Rayuan saman fitnah terhadap Dr Mujahid ditarik balik

KUALA LUMPUR, 30 Ogos - Bekas Ahli Jawatankuasa Dewan Ulama PAS Ahmad Dusuki Abd Rani menarik balik rayuan saman fitnah terhadap Naib Presiden Parti Amanah Negara (Amanah), Datuk Seri Dr Mujahid Yusof Rawa berhubung isu di sebalik penjualan aset Tabung Haji (TH).Dr Mujahid mengesahkan perkara itu selepas dimaklumkan peguamnya, Noorazmir Zakaria bahawa Ahmad Dusuki diperintahkan membayar kos rayuan sebanyak RM5,000 selepas menarik semula rayuannya di Mahkamah Rayuan Putrajaya.Dalam hantaran di facebooknya, beliau menyifatkan tindakan menarik balik rayuan itu secara tidak langsung membuktikan, Ahmad Dusuki akur bahawa aset TH tidak dijual kepada orang bukan Islam seperti yang didakwa.Pada 22 November 2020 lalu, Ahmad Dusuki memfailkan saman fitnah yang menuntut permohonan maaf melalui siaran akhbar serta ganti rugi terhadap Dr Mujahid di Mahkamah Sesyen Shah Alam, berikutan satu ciapan Twitter berhubungkait dakwaan tersebut.

(FOTO FB Dr Mujahid Yusof Rawa)

Bagaimanapun pada 14 September 2022, mahkamah memutuskan ciapan Twitter itu tidak berbentuk fitnah dan memerintahkan pihak pendakwa membayar kos berjumlah RM11,000 kepada Dr Mujahid.Tidak berpuas hati dengan keputusan itu, Ahmad Dusuki mengemukakan rayuan di Mahkamah Tinggi Shah Alam sebelum ditolak pada 2 Mei 2022.Dr Mujahid menjelaskan, Mahkamah Tinggi menolak rayuan itu selepas mengesahkan ciapannya merupakan justifikasi tindak balas terhadap kenyataan Ahmad Dusuki berkaitan TH yang berunsur fitnah, provokasi dan menyinggung sensitiviti individu.Ahmad Dusuki selepas itu, sekali lagi mengemukakan rayuan di Mahkamah Rayuan Putrajaya sebelum menarik semula rayuan berkenaan.


Program MyLESEN, 300 individu terima lesen memandu di Perlis

ARAU, 30 Ogos- Seramai 300 individu menerima bantuan Lesen Memandu Malaysia Kelas B2 (Motosikal) di Perlis. Mereka terdiri daripada golongan B40 yang merupakan penerima bantuan e-Kasih, Sumbangan Tunai Rahmah, Jabatan Kebajikan Masyarakat (JKM) dan Majlis Agama Islam dan Adat Istiadat Melayu Perlis (MAIPs).Ketua Pengarah Pengangkutan Jalan (JPJ), Datuk Rospiagos Taha memaklumkan kerajaan melalui Belanjawan 2023 telah menanggung kos bayaran latihan dan ujian bagi Lesen Memandu Malaysia Kelas B2 (Motosikal) dengan keseluruhan peruntukan berjumlah RM2.7 juta.Ia disasar memberi manfaat kepada 9,000 orang penerima daripada golongan B40 di seluruh negara. Pemberian bantuan Lesen Memandu B2 itu akan dapat memperkasakan mobiliti rakyat untuk memperluaskan peluang pekerjaan, pendidikan dan ekonomi terutamanya untuk masyarakat di luar bandar dan golongan B40 serta melahirkan penunggang motosikal yang kompeten dan selamat.Beliau memaklumkannya ketika merasmikan Penyerahan Lesen Memandu Program MyLesen B2 Peringkat Negeri Perlis bertempat di Dewan JPJ Negeri, pada Selasa.Turut hadir, Pengarah Bahagian Pelesenan Pemandu, Ibu Pejabat Jabatan Pengangkutan Jalan, Azrin Borhan dan Pengarah Jabatan Pengangkutan Jalan Negeri Perlis, Fatimah Mohamed Ali Piah serta Pegawai-Pegawai Kanan Jabatan, Agensi Persekutuan dan Negeri Perlis.


84 kontinjen meriahkan sambutan Hari Kebangsaan 2023 di Negeri Sembilan

SEREMBAN, 30 Ogos- Kira-kira 5,000 peserta daripada 84 kontinjen Negeri Sembilan akan menyertai perarakan bagi Sambutan Hari Kebangsaan 2023 peringkat Negeri Sembilan.Menteri Besar, Datuk Seri Aminuddin Harun berkata sambutan Hari Kebangsaan kali ini adalah cukup bermakna seiiring dengan tema sambutan iaitu Tekad Perpaduan, Penuhi Harapan.Penghayatan tema tersebut dilihat mampu memupuk kesepaduan dalam kalangan masyarakat sekali gus menyemai semangat cintakan negara."Setiap tahun rakyat Malaysia menyambut Hari Kebangsaan, tanpa mengira latar belakang. Maka, saban tahun kita patut ada penambahan semangat patriotisme, sayangkan negara. Di samping itu, sambutan ini juga adalah untuk menghargai jasa dan pengorbanan pemimpin negara mendapatkan kemerdekaan,"kata Aminuddin ketika ditemui di Padang Majlis Bandaraya Seremban.Kesemua kontinjen negeri melakukan persiapan akhir bagi Sambutan Hari Kebangsaan 2023 Peringkat Negeri Sembilan yang akan diadakan di Padang Majlis Bandaraya Seremban.Masyarakat setempat juga dilihat turun padang menyaksikan sesi latihan raptai penuh itu.


Kepadatan Noctiluca Scintillans di perairan Teluk Bahang terus dipantau

GEORGE TOWN, 30 Ogos - Sampel secara berkala bagi memantau kepadatan spesis alga, Noctiluca Scintillans di perairan Teluk Bahang, di sini yang mengalami fenomena air pasang merah atau "air merah" sejak Sabtu lepas, akan terus diambil.Jabatan Perikanan Negeri Pulau Pinang dalam kenyataan memaklumkan, pemantauan kepadatan alga itu akan dijalankan sehingga ia mencapai paras selamat.Keputusan awal analisis yang dilakukan Institut Penyelidikan Perikanan Batu Maung bagi mengenal pasti 'air merah' yang terdapat di perairan Teluk Bahang mendapati, alga berkenaan bukan toksin dan ia adalah spesies Noctiluca Scintillans serta tidak berbahaya kepada manusia."Kepadatan sel fitoplankton itu sangat tinggi iaitu satu hingga lima juta sel per liter yang mengesahkan berlaku ledakan alga di perairan itu, dan boleh menyebabkan kematian ikan terutamanya ikan dalam sangkar ekoran penurunan oksigen terlarut, dan alga juga telah meliputi insang dan menyebabkan ikan tidak mendapat oksigen," menurut kenyataan itu.Sementara itu Jabatan Perikanan Negeri Pulau Pinang memaklumkan pihaknya telah mencadangkan beberapa langkah mitigasi kepada penternak sangkar ikan di kawasan terlibat seperti menuai segera semua ikan yang bersaiz pasaran jika ada tanda-tanda ikan lemas atau mati.

Kenyataan itu berkata penternak sangkar ikan juga disaran untuk mengurangkan kepadatan ikan dalam sangkar dengan memindahkan ikan ke sangkar lain dan memantau kandungan oksigen terlarut.''Mereka juga perlu menambah pengudaraan kepada ikan untuk menyelamatkan ikan ternakan yang masih hidup bagi mengelakkan pertambahan kerugian,'' katanya.Kenyataan itu turut memaklumkan seorang dari enam penternak ikan di kawasan berkenaan iaitu Hing Moh Yok memberitahu kehadiran 'air merah' pada awal pagi Isnin, dan 'air merah' itu didapati sangat banyak dan mula pecah seterusnya hilang pada pukul 9.30 pagi.''Kejadian itu telah menyebabkan kematian ikan berterusan di kawasan berkenaan dan penternak mengganggarkan kerugian kasar yang dialami akibat kematian hampir 15 tan metrik ikan di sangkar ialah kira-kira RM500,000," katanya.Sebelum ini, nelayan kawasan berkenaan dikatakan bimbang dengan fenomena itu yang didakwa berlaku sejak Sabtu kerana ia telah menyebabkan ikan dan hidupan laut mati, iaitu bermula kira-kira satu kilometer dari kawasan Muka Head sehingga ke kawasan pesisir pantai di sekitar Teluk Bahang.


Pakej 5G RAHMAH, Insentif Pascabayar RAHMAH Penjawat Awam pendedahan teknologi terkini

KUALA LUMPUR, 30 Ogos - Pakej 5G RAHMAH dan Insentif Pascabayar RAHMAH Penjawat Awam bukan sahaja menawarkan perkhidmatan internet berkualiti dengan kadar berpatutan kepada rakyat. Malah, ia memberi nilai tambah dalam konteks pendedahan kepada teknologi terkini serta kemudahan akses rangkaian 5G yang lebih luas, laju dan menyeluruh.

Penyelaras Akademik Fakulti Kejuruteraan Elektrik Universiti Teknologi Malaysia (UTM), Profesor Madya TS Dr Leow Chee Yen berkata, ia sekali gus membolehkan rakyat mengakses data untuk kegunaan harian dan rutin pekerjaan menerusi pelbagai medium dengan lebih lancar; seiring perkembangan teknologi arus perdana.

"Memberi peluang kepada semua rakyat untuk menikmati manfaat 5G, seperti mempunyai kelajuan yang tinggi untuk mengakses data di mana-mana sahaja. Jadi maklumat dapat dicapai dalam pelbagai bentuk, dalam pelbagai medium secara pantas."Jadi ini dapat membuka peluang kepada rakyat juga untuk menikmati aplikasi-aplikasi yang mempunyai kelajuan tinggi spt persidangan video definasi tinggi Realiti Terimbuh (AR) dan Realiti Maya (VR) dan aplikasi-aplikasi lain yang ditawarkn kepada pengguna telefon pintar terkini," kata Dr Leow Chee Yen, selepas ditemubual dalam rancangan Selamat Pagi Malaysia, di Angkasapuri.

(Penyelaras Akademik Fakulti Kejuruteraan ElektrikUniversiti Teknologi Malaysia (UTM), Profesor Madya TS Dr Leow Chee Yen)

Bagaimanapun, beliau berpandangan beberapa inisiatif perlu dilaksana seperti memperbanyakkan fasiliti internet dengan harga berpatutan serta mengadakan kempen untuk meningkatkan kesedaran dan tahap literasi internet dalam kalangan rakyat.


Suami, isteri ditahan dengan ketulan dadah bernilai RM160,000

SUNGAI PETANI, 30 Ogos- Sepasang suami isteri ditahan bersama-sama 51 ketulan mampat daun kering disyaki dadah jenis ganja seberat 51,634 gram bernilai RM160,000.Kedua-dua suspek berusia 32 tahun itu ditahan di sebuah rumah di Bandar Seri Astana, di sini pada Isnin lalu.Ketua Polis Daerah Kuala Muda Asisten Komisionar (ACP) Zaidy Che Hassan berkata, tindakan itu atas maklumat, sepasukan pegawai dan anggota dari Jabatan Siasatan Jenayah Narkotik, Ibupejabat Polis Kontinjen Pulau Pinang telah melakukan operasi di sebuah rumah di kawasan Bandar Astana.Ketika operasi dalam kejadian 12.30 tengah malam itu, kedua-dua suspek bersama-sama seorang anak perempuan mereka berusia setahun berada di rumah berkenaan."Suspek dipercayai baru sahaja tiba di rumah berkenaan untuk berehat selepas mengambil bekalan dadah dari Kelantan untuk dihantar ke Perak," katanya dalam sidang media di Ibupejabat Polis Daerah (IPD) Kuala Muda, di sini.Hasil pemeriksaan menemui satu ketulan mampat dadah jenis ganja yang telah dibuka di dalam rumah. Manakala pemeriksaan lanjut di dalam kereta kemudian menemui 50 lagi ketulan mampat dadah jenis sama di dalam bonet.Siasatan awal mendapati, suspek lelaki itu adalah dalang dalam aktiviti pengedaran dadah dan aktif sejak April lalu. Suspek lelaki berperanan sebagai pengedar dadah yang mengambil upah mengambil dan menghantar bekalan dadah jenis ganja dari negara jiran untuk diedarkan ke sempadan mengikut permintaan.Hasil ujian saringan air kencing, suspek lelaki itu mempunyai empat rekod jenayah lampau turut positif dadah. Bagaimanapun isterinya negatif dadah.Polis turut menyita sebuah motosikal bernilai RM10,000.Kedua-dua suspek direman bawah Seksyen 117 Kanun Prosedur Jenayah selama tujuh hari bermula 28 Ogos hingga 3 September depan bagi membantu siasatan. Kes disiasat dibawah Seksyen 39B, Akta Dadah Berbahaya 1952 yang membawa hukuman mati atau penjara seumur hidup jika sabit kesalahan.Kes turut disiasat dibawah Seksyen 15(1)(a) ADB 1952.

(51 ketulan mampat daun kering disyaki dadah jenis ganja)


Keputusan, penyata pengundian PRU DUN ke-15 dan PRK Kuala Terengganu diwartakan

PUTRAJAYA, 30 Ogos - Suruhanjaya Pilihan Raya (SPR) telah mewartakan keputusan dan penyata pengundian selepas penjumlahan rasmi undi Pilihan Raya Umum Dewan Undangan Negeri ke15 (PRU DUN ke-15) di enam negeri, semalam. Setiausaha SPR Datuk Ikmalrudin Ishak dalam kenyataan berkata, pewartaan itu turut melibatkan Pilihan Raya Kecil (PRK) Parlimen Kuala Terengganu yang diadakan serentak dengan PRU DUN ke-15 pada 12 Ogos lepas.Jelasya, pewartaan itu adalah selaras dengan kehendak bawah Peraturan-Peraturan Pilihan Raya (Penjalanan Pilihan Raya) 1981.Pengundian bagi PRU DUN ke-15 di Selangor, Negeri Sembilan, Pulau Pinang, Kelantan, Terengganu dan Kedah serta PRK Parlimen Kuala Terengganu berlangsung pada 12 Ogos lepas.Pada 13 Ogos lepas, Pengerusi Suruhanjaya Pilihan Raya (SPR) Tan Sri Abdul Ghani Salleh berkata Terengganu mencatatkan peratusan keluar mengundi tertinggi berbanding lima negeri yang melaksanakan PRU DUN ke-15, iaitu sebanyak 74.79 peratus.Beliau berkata Kedah mencatatkan peratusan pengundian 73.86 peratus, Pulau Pinang (72.67), Selangor (72), Negeri Sembilan (68.35) manakala Kelantan pula 60.96 peratus.


PM akan sampaikan amanat sempena Hari Kebangsaan 2023

KUALA LUMPUR, 30 Ogos- Perdana Menteri Datuk Seri Anwar Ibrahim akan menyampaikan Amanat Perdana sempena Hari Kebangsaan 2023 di Dewan Plenari Pusat Konvensyen Antarabangsa Putrajaya (PICC), pada pukul 2.00 petang ini.Amanat itu akan disiarkan secara langsung menerusi Radio Televisyen Malaysia (RTM), selain menerusi Facebook rasmi perdana menteri dan Kementerian Komunikasi dan Digital (KKD). Anwar akan menyampaikan amanat pertamanya sempena Hari Kebangsaan sejak mengambil alih jawatan perdana menteri pada November tahun lepas.Sambutan Hari Kebangsaan 2023 bertemakan ‘Malaysia MADANI: Tekad Perpaduan, Penuhi Harapan’, akan berlangsung di Putrajaya esok dan merupakan kali kelima diadakan di Putrajaya termasuk pada 2003, 2005, 2018 dan 2019.Sebanyak 10 kontinjen akan menyertai acara perbarisan dan perarakan pada sambutan itu iaitu Kenegaraan, Perpaduan Malaysia MADANI, Ekonomi, Perbankan, Telekomunikasi, Industri Kreatif, Komuniti, Sukan Negara, Kesejahteraan dan Keselamatan Negara.


My Gaya Month 2023 angkat produk buatan Malaysia

KUALA LUMPUR, 30 Ogos- Persatuan Pereka Bumiputera Malaysia melancarkan My Gaya Month 2023 dengan kerjasama Kementerian Perdagangan Dalam Negeri dan Sara Hidup (KPDN) sebagai usaha memartabatkan produk buatan Malaysia.Kempen yang berlangsung selama sebulan itu dianjurkan bersempena dengan Kempen Beli Barangan Malaysia.Menurut Ketua Setiausaha KPDN Datuk Azman Mohd Yusof, penganjuran kali ini menampilkan 31 orang pereka, usahawan gaya hidup dan akademi fesyen tempatan."Hari ni tumpuan kita lebih kepada kepada fesyen dan My Gaya Month ini merupakan satu lagi tagline pada tahun ini."Kita akan perkenalkan produk-produk fesyen Malaysia kerana saya percaya ia mempunyai kualiti yang tersendiri," katanya kepada pemberita di ibu negara.My Gaya Month 2023 akan melabuhkan tirainya dengan acara pertunjukkan fesyen pada 10 September depan; akan disiarkan secara langsung di RTM.


KPKM sasar RM39 juta dalam program Jualan Agro MADANI

PUTRAJAYA, 30 Ogos- Kementerian Pertanian dan Keterjaminan Makanan (KPKM) menyasarkan nilai jualan RM39 juta menerusi program Jualan Agro MADANI.Timbalan Menterinya, Chan Foong Hin berkata sehingga Ogos sebanyak 1,308 program telah dilaksana di seluruh negara dengan mencatatkan nilai jualan RM28.3 juta.Menerusi program itu komoditi jualan diperluaskan meliputi produk segar dan barang kawalan dengan penjimatan sehingga 30 peratus. "Sebenarnya ia merupakan satu langkah intervensi kerajaan untuk memastikan terdapatnya barang yang dijual pada harga yang berpatutan."Pada masa sama usahawan tani dia boleh terus jual kepada pelanggan kerana tidak perlu melalui orang tengah, penjimatan sehingga 30 peratus," katanya selepas pelancaran Jualan Khas Agro Madani Bulan Kemerdekaan di sini.Program Jualan Agro MADANI merupakan penjenamaan semula kepada program Jualan Terus Dari Ladang (JTDL) yang dilaksanakan oleh KPKM melalui Lembaga Pemasaran Pertanian Persekutuan (Fama), Lembaga Pertubuhan Peladang (LPP) dan Lembaga Kemajuan Ikan Malaysia (LKIM).


Kurangkan kebergantungan konsultan luar - Maksak

PUTRAJAYA, 30 Ogos- Majlis Kebajikan dan Sukan Anggota-Anggota Kerajaan Malaysia (Maksak) diminta mengurangkan kebergantungan kepada konsultan luar, dengan memberi sepenuh kepercayaan kepada penjawat awam melakukan tugas dalam kapasiti dan keupayaan mereka.Ketua Setiausaha Negara Tan Sri Mohd Zuki Ali yang juga Yang Dipertua Maksak Malaysia berkata ia selaras dengan hasrat Perdana Menteri Datuk Seri Anwar Ibrahim menerusi rukun keyakinan yang digariskan dalam gagasan Malaysia MADANI yang diperkenalkannya.Kelebihan keupayaan dan kepakaran penjawat awam muda perlu dimanfaatkan sebaik mungkin untuk meningkatkan imej perkhidmatan awam sebagai yang terbaik di rantau Asia."Maksak perlu menggembleng segenap kemahiran dan kepakaran ahli-ahli untuk menyahut cabaran perdana menteri ini, dengan mempertingkatkan kemahiran dan keupayaan pegawai-pegawainya terutamanya pegawai-pegawai muda untuk meneroka peluang-peluang baharu."Ia bagi melaksanakan program dan inisiatif untuk mencapai matlamat yang telah digariskan oleh kerajaan," katanya kepada pemberita di sini.Mohd Zuki Ali berkata Gagasan Malaysia MADANI juga boleh diterapkan dalam kejohanan-kejohanan sukan yang dijalankan oleh Maksak.Selain menambah kualiti pengurusan kejohanan dan program yang dianjurkan, penerapan konsep ini diharap boleh membawa pembaharuan yang lebih kreatif dan inovatif, dalam meningkatkan kualiti sukan yang terbaik kepada penjawat awam.Sementara itu, beliau turut merakamkan penghargaan kepada 18 badan gabungan Maksak yang bersama-sama menyertai kejohanan yang dianjurkan pada 2022.Sebanyak 27 kejohanan dan 22 program telah dianjurkan pada 2022 di seluruh negara, dengan penyertaan seramai 10,536 peserta.


Lebih 900,000 lampu menghiasi taman Seremban

SEREMBAN, 30 Ogos- Kerajaan Negeri Sembilan menggalakkan penglibatan pihak swasta dalam usaha merancakkan lagi sektor pelancongan di negeri itu.Menurut Menteri Besar Negeri Sembilan Datuk Seri Aminuddin Harun beliau yakin melalui kerjasama itu ia akan mempelbagaikan produk pelancongan sekali gus menjadi tarikan kepada orang ramai untuk menyokong produk pelancongan tempatan."Saya mengalu-alukan untuk bekerjasama dengan pihak kerajaan negeri dan saya yakin pihak kerajaan negeri akan memberikan kerjasama baik dan memberikan sokongan bagi memastikan kejayaan apa yang mereka lakukan," katanya dalam sidang media selepas melancarkan program Luna Wonderland 2023 Malaysia Tour di sini.Pameran yang diiktiraf oleh Malaysia Book Of Record itu mempamerkan 930,000 lampu menghiasi taman seluas 10 ekar sebagai daya tarikan terkini daerah Seremban.Manakala 100,000 pengunjung dijangka menunjungi pameran selama sebulan itu.


MCMC pegang teguh kepada AKM 1998

KUALA LUMPUR, 30 Ogos- Suruhanjaya Komunikasi dan Multimedia Malaysia (MCMC) memainkan peranan penting sebagai badan kawal selia industri komunikasi dan multimedia di Malaysia.MCMC menerusi kenyataan berkata ia bertindak berpandukan peruntukan di bawah Akta Komunikasi dan Multimedia 1998 (AKM 1998)."Tanggungjawab perundangan utamanya termasuk memastikan platform dalam talian tidak diguna pakai untuk perlakuan atau percubaan melakukan pelanggaran undang-undang bertulis Malaysia."Ini termasuk tindakan menyebarkan berita palsu, kandungan jelik dan berunsur fitnah," katanya.Kenyataan dikeluarkan bagi menjawab artikel bertajuk 'SKMM Harus Berhenti Daripada Bertindak Sebagai Big Brother' oleh wartawan kanan yang disiarkan beberapa media.Tambah MCMC, terdapat peningkatan membimbangkan dalam penerbitan berita kurang bertanggungjawab, kurang peka dan kurang tepat. Etika kewartawanan kini seolah-olah dipandang enteng dan adalah amat mencabar untuk membezakan kandungan yang berlandaskan fakta atau sebaliknya. Senario itu memberi ancaman kepada keharmonian masyarakat memandangkan maklumat yang mengelirukan disebar dengan mudah dan menimbulkan naratif kurang tepat.MCMC kekal berpendirian teguh dalam melaksana tugas dan fungsi penguatkuasaannya bagi menjaga integriti maklumat dan keharmonian masyarakat.Beberapa sesi dialog dan mesyuarat bersama organisasi media bakal diadakan bagi membincangkan isu berbangkit.


Tanggungjawab negara Islam penting dalam menangani Islamofobia - Ahmad Zahid

PUTRAJAYA, 30 Ogos- Meningkatkan kesedaran dan menyebarkan mesej positif Islam kepada dunia antara tanggungjawab negara Islam untuk menentang Islamofobia.Timbalan Perdana Menteri, Datuk Seri Dr Ahmad Zahid Hamidi berkata negara Islam mampu menangani isu tersebut.Jelas Ahmad Zahid, dalam melindungi Al-Aqsa, negara-negara Islam mesti memperkukuh pendekatan mereka."Negara Islam memerlukan pendekatan yang proaktif dan praktikal. Ia harus merangkumi kepimpinan yang berani, kemahuan politik yang kuat, perpaduan, kekuatan dan nilai yang menunjukkan kepercayaan yang kita kongsi bersama."Tindakan baharu ini akan menghantar mesej kuat kepada dunia bahawa kesatuan kita tidak mengenal sempadan dalam menjaga rumah Allah SWT ini,” katanya ketika majlis makan malam bersama Pertubuhan Kerjasama Islam (OIC) di Hotel Le Meridien di sini.Tambahnya, menangani Islamofobia memerlukan penglibatan pelbagai peringkat bersama anggota masyarakat antarabangsa, Pertubuhan Bangsa Bersatu (PBB) dan organisasi antarabangsa lain.

(Jelas Ahmad Zahid, dalam melindungi Al-Aqsa, negara-negara Islam mesti memperkukuh pendekatan mereka.)


'Saya bawa pelajar tahfiz ke KEPCI Music Fest' - Andrie

KUALA LUMPUR, 29 Ogos- Isu membabitkan sekumpulan pelajar sekolah tahfiz di konsert Kepci Music Fest di Shah Alam, Sabtu lalu.Ahli perniagaan, Andrie Ung Hanxian tambil memberi penjelasan bahawa beliau yang membawa kumpulan berkenaan ke Stadium Malawati bagi memberi peluang kepada mereka merasai sendiri kemeriahan acara berkenaan.Tegas Andrie, pihak kerajaan dan KFC sama sekali tidak terlibat dengan kehadiran pelajar berkenaan dan mereka juga tidak diberi sebarang makluman berkaitan perkara tersebut."Inisiatif itu adalah sepenuhnya daripada saya sendiri yang ikhlas untuk memberi peluang kepada anak yatim yang kurang berkemampuan untuk merasai pengalaman menghadiri festival dan diraikan bersama."Bantuan dan sumbangan daripada rakan, saya berjaya mengumpulkan seramai 700 orang anak yatim daripada 22 buah rumah anak yatim seluruh negara," katanya menerusi kenyataan.Beliau turut menyatakan kanak kanak yang ditularkan memakai jubah hijau dan berserban putih adalah dari Madrasah Watahfiz Al-Quran Rohingya, TTDI Jaya.Mereka adalah anak-anak pelarian Rohingya yang beragama Islam dan hampir tidak tahu untuk berkomunikasi di dalam Bahasa Melayu.Kenyataan itu susulan tular di media sosial rakaman video menunjukkan kehadiran pelajar tahfiz menonton konsert di festival hiburan itu.Video berkenaan menerima pelbagai reaksi daripada pengguna di media sosial.


RM100 juta untuk laksana projek INTAN - Rafizi

PUTRAJAYA, 29 Ogos- Satu kertas dasar untuk mengkaji semula pengeluaran Permit Diluluskan (AP) dan Permit Import (IP) akan dibentangkan untuk pertimbangan Majlis Tindakan Ekonomi Negara tidak lama lagi.Menteri Ekonomi, Rafizi Ramli, berkata kertas dasar itu akan dibentangkan di Majlis Tindakan Ekonomi Negara (MTEN) seawal Oktober ini."Dengan mengurangkan atau mengehadkan AP dan IP, kerajaan berharap akan terus dapat bukan sahaja mengawal inflasi seperti yang berlaku sekarang kita juga berharap semakan semula kepada AP dan IP ini akan dapat menurunkan harga barang, khususnya barang import," katanya kepada pemberita di sini.Katanya, ia juga dapat membantu meningkatkan kuasa beli rakyat dan meringankan kesan inflasi.Kadar inflasi Malaysia pada bulan Julai 2023 terus mereda kepada 2.0 peratus berbanding 2.4 peratus pada bulan Jun 2023, mencatatkan penurunan 11 bulan berturut-turut.Rafizi berkata pengawalan kadar inflasi adalah salah satu keutamaan kerajaan dalam memastikan inflasi yang meningkat secara drastik dan tidak terkawal, tidak akan berlaku.Selain itu, beliau berkata jika kadar inflasi meningkat secara berterusan ia akan mengurangkan kuasa beli rakyat.Dalam perkembangan lain, Rafizi berkata sebanyak RM100 juta diperuntukkan untuk pelaksanaan projek Program Usahawan Tani (INTAN) di bawah Inisiatif Pendapatan Rakyat (IPR) secara permintaan untuk kaedah permohonan cadangan (RFP) oleh syarikat swasta terpilih.Rafizi berkata program itu bertujuan untuk meningkatkan usaha pembasmian kemiskinan dan menambah pendapatan rakyat."Jadi kita telah melantik tujuh Pihak Berkuasa Koridor (PBK) dan juga Perbadanan Kemajuan Ekonomi Negeri (PKEN) ini untuk memikul tanggungjawab untuk menguruskan syarikat-syarikat swasta ini melalui RFP untuk membuat pemilihan melantik memantau projek-projek IPR-INTAN ini berdasarkan perjanjian antara kedua-dua belah pihak," kata Rafizi.Tambah beliau, usaha itu juga akan meningkatkan bekalan makanan serta membantu usaha mengawal harga makanan di pasaran.Selain itu, beliau turut menjemput syarikat berkemampuan untuk menyertai penilaian yang akan dibuat oleh badan-badan yang dilantik.Di bawah program IPR-INTAN, dianggarkan 600 ekar tanah telah diperuntukkan dengan 1,200 peserta dijangka daripada golongan B40 dan miskin tegar serta syarikat pertanian moden yang menjadi pengusaha dan pengurus.Jelasnya, projek pertanian yang boleh diusahakan adalah tanaman atau ternakan yang memberikan hasil dalam tempoh kurang dua tahun dan mempunyai potensi penggunaan teknologi ladang moden.Sementara itu, Kementerian Ekonomi telah menerima 3,398 permohonan di seluruh negara untuk Inisiatif Kemudahan Rakyat (IKR) sejak dilancarkan pada Jun lalu.Rafizi berkata daripada permohonan yang diterima setakat 25 Ogos, 1,491 permohonan diterima daripada pihak individu, diikuti organisasi bukan kerajaan (989), dan agensi kerajaan (918).IKR bertujuan untuk menggunakan dana kerajaan persekutuan bagi penyelenggaraan projek infrastruktur berskala kecil, yang dikawal selia oleh kerajaan negeri dan pihak berkuasa tempatan (PBT).'Inisiatif ini merupakan bantuan kerajaan pusat dan bertujuan untuk mendemokrasikan dana kerajaan dalam membiayai pelaksanaan projek infrastruktur kecil awam yang sebenarnya terletak di bawah bidang kuasa dan tanggungjawab kerajaan negeri dan kerajaan tempatan," katanya.Tambah beliau, kos bagi setiap projek IKR tidak melebihi RM200,000.Sabah mendahului senarai dengan permohonan untuk 909 projek, mendahului Negeri Sembilan (559) dan Sarawak (268).Sebanyak 1,385 projek telah diluluskan dan diserahkan kepada PBT masing-masing untuk tapisan lanjut sebelum dana disalurkan.Sebanyak 366 atau sekitar 26 peratus daripada 1,385 projek yang diluluskan terdiri daripada kerja-kerja pembaikan jalan.

(IKR bertujuan untuk menggunakan dana kerajaan persekutuan bagi penyelenggaraan projek infrastruktur berskala kecil, yang dikawal selia oleh kerajaan negeri dan pihak berkuasa tempatan (PBT))


Jawatankuasa HARMONI diaktifan semula

(Datuk Dr Mohd Na’im Mokhtar bergambar bersama pemimpin-pemimpin Agama di Kompleks Islam Putrajaya)

PUTRAJAYA, 29 Ogos- Jawatankuasa Keharmonian Antara Penganut Agama (HARMONI) yang berperanan menjadi medium perbincangan antara pemimpin-pemimpin agama sebelum ini akan diaktifkan semula. Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, jawatankuasa ini akan berfungsi bagi menyelesaikan segala persoalan berkaitan agama serta membincangkan usaha terbaik bagi mengukuhkan keharmonian hidup beragama di Malaysia. Beliau berkata jawatankuasa tersebut yang memberi tumpuan sebagai badan perundingan rasmi pemimpin agama akan dipengerusikan olehnya sendiri serta Menteri Perpaduan Negara, Datuk Aaron Ago Dagang.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

"Kita bincangkan juga tadi berkaitan kita hendak pastikan bagaimana jawatankuasa ini berfungsi. Kita tidak mahu jawatankuasa ini sekadar wujud, selepas itu hilang. Jadi kita hendak pastikan dan untuk tujuan tersebut saya dan Menteri Perpaduan Negara, Datuk Aaron Ago Dagang perlu memainkan peranan. Sudah tentu perlu cari peruntukan, sukarela pun sukarela juga, tetapi perlu ada peruntukan yang agak kukuh untuk jawatankuasa ini diaktifkan", katanya.Tambahnya, buat masa ini Kementerian Perpaduan Negara masih dalam proses dan perbincangan bagi menentukan ahli jawatankuasa dan jumlah keanggotaannya. Beliau berkata demikian selepas menghadiri Majlis Muhibbah Bersama Pemimpin-Pemimpin Agama bersempena Sambutan Hari Kebangsaan ke-66 di Kompleks Islam Putrajaya. Pada majlis tersebut, seramai 20 orang perwakilan dari pelbagai pertubuhan utama berasaskan agama di Malaysia turut hadir antaranya Presiden Malaysia Hindu Sangam, Sri Ganesan, Presiden Persatuan Buddha, Ham Kau Yee dan Presiden Sikh Federation, Sardar Jagir Singh Arjan Singh.


Pelaksanaan Modul Penghayatan Hadis 40 tidak gugat pemahaman bukan Islam

(Naskah Koleksi Hadis 40 Imam Nawawi)

GEORGE TOWN, 29 Ogos- Pelaksanaan Modul Penghayatan Hadis 40 Imam Nawawi tidak akan mengganggu gugat pemahaman bukan Islam dan keharmonian masyarakat.Sebaliknya, akan terus membina kerohanian dalam kalangan pelajar dan guru-guru menerusi nilai kasih sayang dan keinsanan yang dipupuk menerusi pembelajaran modul berkenaan.Pensyarah Kanan Sains Politik Bahagian Pentadbiran Awam Universiti Sains Malaysia (USM), Dr Razlini Mohd Ramli berkata, jalur pemikiran dan pemahaman para pelajar Islam juga akan menjadi lebih jelas dan luas selepas menghayati nilai-nilai murni yang terkandung di dalam hadis tersebut.

(Pensyarah Kanan Sains Politik Bahagian Pentadbiran Awam USM, Dr Razlini Mohd Ramli)

"Ia menekankan kefahaman asas Islam, ihsan dia mengingatkan agama ini ialah agama nasihat, dia mengingatkan kita supaya ia menahan kemarahan, dia mengingatkan kita supaya bersifat ehsan sesama insan dan juga bukan sesama manusia sahaja tetapi kepada haiwan, juga kepada binatang bersifat ihsan. "Jadi apabila Penghayatan Modul 40 ini, kandungan yang ada sangat dekat dengan diaplikasikan dalam kehidupan kita bila diterjemahkan. Bila anak-anak kita yang faham, mereka akan rasa ini adalah penghayatan terus menunjukkan akhlak Islam yang sebenar", katanya kepada RTM di Pusat Pengajian Sains Kemasyarakatan USM.Tambahnya, mereka yang bukan beragama Islam tidak perlu khuatir kerana modul berkenaan difokuskan kepada pelajar yang beragama Islam serta berkait dengan kestabilan, kesejahteraan dan keharmonian masyarakat berbilang kaum dan agama."Mereka tidak perlu takut ataupun ragu dengan anak-anak mereka bukan Islam, adakah mereka salah faham dan sebagainya. Jadi mereka tidak perlu takut sebab memang telah digariskan dalam Kementerian Pendidikan katakan hanya fokus untuk pelajar muslim sahaja.", katanya.


Dua anak panda gergasi dihantar pulang ke China

KUALA LUMPUR, 29 Ogos- Suasana pilu menyelubungi Zoo Negara apabila anak panda gergasi, Yi Yi dan Sheng Yi dihantar pulang ke China hari ini.Timbalan Presiden Zoo Negara, Datuk Rosly@Rahmad Ahmad Lana berkata pastinya bukan sahaja kakitangan zoo bersedih malah seluruh rakyat Malaysia yang pernah datang bertemu anak panda itu turut merasa hiba."Semestinya kami merasa sedih terutamanya kakitangan yang menjaga haiwan tersebut dari bayi sampai kini."Yi Yi dan Sheng Yi yang dilahirkan pada 14 Jan 2018 dan 30 Mei 2021 telah membesar dalam persekitaran Zoo Negara dan dijaga oleh lima orang pekerja yang ditugaskan untuk menjaga keluarga panda ini."Keletah anak panda berkenaan yang aktif dan nakal mencuit hati para pengunjung akan kami simpan sebagai kenangan," katanya kepada pemberita pada Majlis Penghantaran Pulang Anak Panda Gergasi kedua dan ketiga, Yi Yi dan Sheng Yi di Pusat Konservasi Giant Panda, Zoo Negara.Sementara itu, Timbalan Menteri Sumber Asli, Alam Sekitar dan Perubahan Iklim, Datuk Seri Huang Tiong Sii berkata penghantaran pulang Yi Yi dan Sheng Yi dilaksanakan bagi mematuhi Projek Kerjasama Antarabangsa Konservasi Giant Panda yang ditandatangani antara Malaysia dan China.  Katanya, satu penilaian bersama akan diadakan dengan China Wild Conservation Assosiation (CWCA) bagi menilai pencapaian perjanjian projek kerjasama berkenaan. "Satu penilaian bersama akan diadakan dengan CWCA tahun ini bagi menilai pencapaian Perjanjian Projek Kerjasama Antarabangsa Konservasi Giant Panda dalam aspek kesihatan, pembiakan, pendidikan dan kesedaran awam, penyelidikan serta hubungan dua hala," katanya.Penghantaran pulang anak panda gergasi ini juga bagi tujuan konservasi yang membolehkan ia bergaul dan membiak dengan induk panda yang lain.Terdahulu CWCA telah datang ke Malaysia pada 26 hingga 28 Julai lalu untuk menilai kakitangan yang mengendalikan pemakanan dan penjagaan panda.CWCA meletakkan Malaysia sebagai negara yang mempunyai prestasi yang cemerlang di antara negara ASEAN dan di dunia dalam penjagaan keluarga panda gergasi itu yang dijaga oleh pusat konservasi Zoo Negara.

Artikel Berkaitan:Anak panda ketiga diberi nama Shen Yi


30 peserta sertai ekspedisi berkayak Langkawi-Satun

LANGKAWI, 29 Ogos - Seramai 30 peserta bakal memulakan misi berkayak sejauh 50 kilometer dari Langkawi ke Satun menerusi Ekspedisi Geopark Kayak Laut Rentas Sempadan. Menurut, Ketua Ekspedisi, Mohd Khairi Md Nayan, program tersebut merupakan kali kedua dianjurkan Lembaga Pembangunan Langkawi (LADA) melibatkan seramai 18 wanita dan 12 peserta lelaki Rata-rata mereka yang berumur 21 hingga 62 tahun akan mengharungi perjalanan sejauh 50 kilometer sebelum sampai ke Jeti Tammalang, Satun, Thailand."Jadi program kayak ini dibuat sempena Hari Kemerdekaan dan kita menerapkan nilai-nilai patriotik."Para peserta terlibat merupakan duta kecil kepada Malaysia", katanya ketika ditemu wartawan RTM di sini.Majlis pelepasan di sempurnakan oleh Timbalan Ketua Pegawai Eksekutif Lembaga Pembangunan Langkawi, LADA, Wan Kamarul Faisal Wan Kamardin di Jeti Kuah, di sini hari ini.Program berkenaan turut mendapat kerjasama Jabatan Laut, Agensi Penguatkuasaan Maritim Malaysia, Polis Marin dan Angkatan Pertahanan Awam Daerah Langkawi.Pasukan ekspedisi tersebut akan kembali ke Langkawi pada 31 Ogos ini dari Jeti Tammalang, Satun, Thailand.

(Ketua Ekspedisi, Mohd Khairi Md Nayan)


Perjanjian langganan saham DNB akan diumum esok - Fahmi

PUTRAJAYA, 29 Ogos- Pengendali rangkaian 5G negara, Digital Nasional Bhd (DNB) dijangka memuktamadkan dan membuat pengumuman berkaitan perjanjian langganan saham (SSA) dalam syarikat itu esok.Menteri Komunikasi dan Digital, Fahmi Fadzil berkata ia akan disusuli pengumuman Ketua Pegawai Eksekutif (CEO) serta barisan kepimpinan baharu DNB dalam tempoh terdekat."Sebelum ini, kita sudah lihat semua syarikat telekomunikasi sudah setuju untuk menandatangani perjanjian akses bagi menyediakan perkhidmatan 5G, tapi ada satu lagi aspek iaitu SSA atau pemilikan ekuiti dalam DNB. "Satu telah diumum (perjanjian akses), jadi mungkin kita akan ada pengumuman tentang perkara ini (SSA) esok," katanya kepada pemberita di sini.Pada 21 Julai lalu, Fahmi dilaporkan berkata CelcomDigi, Maxis, Telekom Malaysia (TM), U Mobile dan YTL Communications akan memuktamadkan rundingan pemilikan saham dalam DNB dalam masa terdekat.Ia sekali gus menyokong pembangunan rangkaian 5G sehingga mencapai liputan 80 peratus di kawasan berpenduduk pada akhir tahun ini.

Berita berkaitan:Orang ramai sambut baik Pakej 5G RAHMAHInsentif Pascabayar RAHMAH Penjawat Awam tawar rebat RM10 sebulan selama setahunPakej 5G RAHMAH tawar pelan data lebih murah - Fahmi


MINDEF sasar 200 veteran ATM terima geran SPKLB

KUANTAN, 29 Ogos -Kementerian Pertahanan (Mindef) menyasarkan 200 veteran Angkatan Tentera Malaysia (ATM) akan menerima geran RM5,000 di bawah inisiatif Sokongan Pengukuhan Keusahawanan Luar Bandar (SPKLB), tahun ini.Timbalan Menteri Pertahanan, Adly Zahari berkata, setakat ini 20 orang veteran telah menerima manfaat melalui geran berkenaan, terdiri daripada 10 orang di Pahang, dan masing-masing 5 orang di Lembah Klang dan Negeri Sembilan.Menurutnya, inisiatif di bawah Program Pemerkasaan Usahawan Veteran ATM (PUVET ATM) itu dilaksanakan melalui Perbadanan Hal Ehwal Bekas Angkatan Tentera (PERHEBAT).Tambahnya PUVET ATM dijalankan hasil kerjasama kementerian itu, bersama Kementerian Kemajuan Desa dan Wilayah (KKDW)."Sebenarnya ada banyak model geran, namun setakat ini (pemberian) geran dengan KKDW, namun kita sedang berbincang dengan Kementerian Ekonomi dan Kementerian Pertanian dan Keterjaminan Makanan (MAFS) bagi membolehkan veteran mendapat manfaat lebih besar apabila mereka terlibat dalam bidang ini (keusahawanan)", katanya di sini.Mengulas lanjut beliau berkata, pihaknya akan memperluas program itu melalui siri jelajah ke seluruh negara, sehingga sasaran yang ditetapkan tercapai.

(Timbalan Menteri Pertahanan, Adly Zahari/FOTO RTM)


Kempen #saysomethingnice akan diperluas kepada pemimpin politik

(Timbalan Perdana Menteri Datuk Seri Fadillah Yusof (tengah) bergambar pada Pelancaran Kempen Perpaduan 'Say Something Nice' 2023 di Universiti Taylor/BERNAMA)

SUBANG JAYA, 29 Ogos- Kempen #saysomethingnice yang menekankan nilai-nilai perpaduan bakal diperluas kepada pemimpin politik.Timbalan Perdana Menteri, Datuk Seri Fadillah Yusoff berkata ini bertujuan meningkatkan kesedaran mereka untuk memainkan peranan aktif dalam menyatukan rakyat demi kesejahteraan negara.

(Timbalan Perdana Menteri, Datuk Seri Fadillah Yusoff)

"Sebab dalam keadaan ekonomi tidak menentu dunia sekarang ini, tidak dapat tidak, kalau kita hendak pulihkan ekonomi kita, ianya perlu bermula dengan perpaduan dalam kalangan rakyat."Kesatuan dalam kalangan semua, tidak mengira kepimpinan, sama ada politik, ahli perniagaan and sebagainya", katanya.Beliau ditemui pemberita selepas merasmikan kempen #saysomethingnice di sebuah institusi pengajian tinggi swasta di Subang Jaya.Kempen yang memasuki edisi kesepuluh itu digerakkan syarikat Zubedy (M) Sdn Bhd sempena sambutan Hari Kebangsaan dan Hari Malaysia. Terdahulu dalam ucapannya, Datuk Seri Fadillah yang juga Pengerusi Majlis Penasihat Perpaduan Negara (MPPN) berkata, kempen-kempen seumpamanya sangat penting bagi mendidik golongan muda dan belia negara menghargai serta meraikan ciri-ciri kepelbagaian kaum, agama dan budaya yang menjadi amalan di Malaysia sejak zaman-berzaman, sekali gus, menyemarak rasa cinta kepada bangsa dan negara serta keharmonian dan kedaulatannya.


Orang ramai sambut baik Pakej 5G RAHMAH

PUTRAJAYA, 29 Ogos- Syarikat perkhidmatan telekomunikasi (telco) berharap agar Pakej 5G RAHMAH diteruskan dalam usaha menyokong harga jalur lebar berpatutan dan merapatkan jurang digital.Pengarah Eksekutif YTL Communications Sdn. Bhd (YES), Datuk Dr Fadhlullah Suhaimi berkata beliau menyambut baik perkara tersebut."Sebenarnya kalau kita lihat daripada segi keperluan negara...kita kena bekerjasama dengan pihak kerajaan dan juga industri. Di sini pihak kerajaan menyediakan pendekatan atau usaha fasilitasi koodinasi bersama dengan industri. Dengan itu, masyarakat akan dapat menikmati perkhidmatan yang kita laung-laungkan," katanya kepada pemberita di sini.Pengurus Akaun CelcomDigi Berhad, Norbaie Md Anjazi berkata program berkenaan akan memberi kesan positif kepada seluruh penjawat awam dan masyarakat."Saya rasa program seperti ini perlu diteruskan kerana kami daripada pihak CelcomDigi akan terus menyahut cabaran Kerajaan Perpaduan bagi memberi ruang dan memberi insentif serta keistimewaan khasnya kepada penjawat awam daripada sudut teknologi dan pascabayar," katanya.Sementara itu, rata-rata orang awam ditemui menyambut baik serta menyokong dengan usaha dilakukan kerajaan."Untuk insentif 5G Pakej RAHMAH, saya sangat gembira kerana ada insentif yang sangat murah. contohnya jika jiran-jiran saya hendak membeli telefon pintar murah boleh membeli dengan harga RM240. bagi saya ia sangat menjimatkan," kata Zul Hadri Abd Aziz."Sebelum ini kita terpaksa membayar bil dengan harga tinggi tetapi dengan pakej 5G ini yang kerajaan buat ini, kita boleh mendapat dengan harga murah," kata Wan Nabil Wan Nasir. "Saya bersyukur dengan insentif dilakukan kerajaan ini..sebanyak RM120 setahun saya dapat penjimatan. Saya sangat tidak sabar dan teruja kerana sebelum ini tidak pernah ada kan," kata Rabiatul Adawiyah Abd Jalil."Terima kasih Kementerian Komunikasi Dan Digital (KKD) kerana melancarkan 5G Rahmah ini kepada penjawat awam. Harga tersebut berpatutan, Rahmah untuk semua orang, RM60 itu murah bagi saya," kata Wardatul Atika Yutiman.

(Sementara itu, rata-rata orang awam ditemui menyambut baik serta menyokong dengan usaha dilakukan kerajaan)

Berita Berkaitan:Insentif Pascabayar RAHMAH Penjawat Awam tawar rebat RM10 sebulan selama setahunPakej 5G RAHMAH tawar pelan data lebih murah - Fahmi